Лаосдаги самолёт ҳалокатида ҳеч ким тирик қолмади - www.Voydod.net\nЛаосдаги самолёт ҳалокатида ҳеч ким тирик қолмади\nЛаос пойтахти Вьентьяндан Паксе шаҳрига парвоз қилаётган йўловчи лайнери Меконгдарёсига қулаган. Авиаҳалокат оқибатида 44 киши ҳалок бўлган.\nВоқеа 16 октябрькуни маҳаллий вақт билан соат тахминан 16:00 да самолёт Паксе шаҳри аэропортига қўнаётган пайтда содир бўлган.Ҳалокатга ёмон об-ҳаво шароитлари сабабчи бўлганлиги тахмин қилинмоқда.\nБаъзимаълумотларга кўра, “Lao Airlines” авиакомпаниясига тегишли “ATR 72” ҳаво кемасининг бортида 44 киши бўлган.Уларнинг ҳаммаси ҳалок бўлган. Қайд этиб ўтамиз, “ATR 72” икки моторли турбовинтлийўловчи самолёти бўлиб, у ўрта магистрал парвозлар учун мўлжалланган. Бир синфда 74 гача йўловчини ўртамасофаларга ташиши мумкин бўлган ушбу самолёт иккита учувчи томонидан бошқарилади. Мазкур русумдагисамолётлар “Lao Airlines” компанияси ҳаво кемалари паркининг асосий қисмини ташкил этади.\nҚайд этиб ўтамиз, худди шундай авиаҳалокат 13 октябрь куни ҳам содир бўлганди. Ўшанда АмериканингВиргиния штатида кичикроқ самолёт ҳалокатга учраши оқибатида 4 киши ҳалок бўлган.


Ўзбекистон Оролнинг қуриб қолган тубида ўрмонзор яратишга 100 млн доллар ажратади\nЎзбекистон Оролнинг қуриб қолган тубида ўрмонзор яратишга 100 млн доллар ажратади.\nОрол фожиаси аллақачон жаҳон миқёсидаги экологик муаммога айланган. Минтақадаги вазиятни ўнглаш борасида ўнлаб ташкилотлар фаолият юритмоқда, минтақа ва жаҳон давлатлари турли лойиҳаларга маблағ ажратиб келмоқда.\nЭкспертларнинг фикрича, кўлнинг қуриб қолган тубида кўчатлар ўтказиш, дарахтзор ва ўрмонзорлар яратиш ерни мустаҳкамлашга ва экологик вазиятни бир қадар барқарорлаштиришга ёрдам беради.\nЎзбекистон ҳукуматининг 2013-2017 йилларда атроф муҳитни муҳофаза қилиш дастурига асосан Оролбўйи минтақасини соғломлаштириш кўзда тутилган. Чўллашишни тўхтатиш ва микроиқлим яратиш мақсадида у ерга кўплаб кўчатлар экилиши режалаштирилган. Лойиҳага 89.39 млрд сўм, 1 635.55 млн доллар ва 57.63 млн евро ажратилади.\nҚорақалпоғистон ўрмон хўжалиги бошқармаси томонидан 1989-2012 йилларда кўл тубининг 247 459.8 га ҳудудида ўрмонлар яратилган. Шунингдек, бошқа бир қатор ташкилот ва идоралар ҳам маълум участкаларда кўчатлар ўтказиш билан шуғулланиб келмоқда. Аммо бу борадаги ишлар ҳали яна давом эттирилиш кўзда тутилмоқда.


Бу ўткинчи дунёда яхши амалларни бажараяпмизми? — XOJA BUXORIY O'RTA MAXSUS BILIM YURTI\nБу ўткинчи дунёда яхши амалларни бажараяпмизми?\nИнсонни гўзал суратда, тана аъзоларини мутаносиб ва кўркам ҳолда яратган, Ер юзида тинч-осойишта ва қийинчиликсиз умр кечириши учун жуда кўп неъмат ва қулайликларни ато этган Аллоҳ бандаларни яхшиликка чорлаб, ёмонликлардан қайтаради.\nПайғамбаримиз (соллаллоҳу алайҳи ва саллам): “Кимга яхшилик қилиш эшиги очилса, фойдаланиб қолсин, зеро, унинг қачон ёпилишини билмайди” деганлар. Яхши хулқ-атвор кишиларга яхшилик қилиш эзгу хислат ва олижаноб фазилатдир. Буюк мутафаккирларимиз ҳам одамларни яхшиликка, яхши хулқ-атворли, намунали ва ибратли бўлишга ундайди, тўғрилик, меҳрибонлик, ҳалоллик каби эзгу инсоний хислатларни тарғиб қилади.\nШундай экан, қилаётган амалларимизга бир назар солайликчи, бу ўткинчи дунёда қандай яхши амалларни бажараяпмиз. Ота-она, ака-ука, қариндош ва қўшниларни ҳаққини беминнат адо этаяпмизми? Яна ҳам чуқурроқ ўйлаб кўрайликчи, ўзимиз қолиб бировларнинг айбу нуқсонини излаш билан овора эмасмикинмиз? Кўнглимизни, хулқимизни, икки дунёмизни безаш қолиб, бошқаларга лой чаплаш билан машғул эмасмикинмиз? Ҳаётимизда мол-дунёдан ҳам қимматлироқ эзгу амаллар, инсоний фазилатлар-инсоф, диёнат, уят, ор-номус, иффат, бурч, савоб, садоқат, вафо, ҳаё каби юксак ахлоқий туйғу ва қадриятлар қолиб, ғийбат, туҳмат, риё, ҳасад каби иллатлар билан овора эмасмикиниз? Силаи раҳм қилиш қолиб, ака-ука, опа-сингил, ҳаттоки ота ва болалар уй-жой талашиб, мерос бўлишолмай ўрталарини ғиштин девору-тўсиқлар бўлмаса-да, “кўринмас девор” тўсиб қолмаяптимикин? Эр-хотин ёки қайнона-келин жанжаллари туфайли болалар етим қолмаяптимикин? Энг ачинарлиси, баъзи ноқобил ўғил-қизлар бойлик ва имкониятлари бўлатуриб, ота-оналари кексайгач, ожиз ва нотавон бўлишганида уларни эъзозлаб, парваришлаш ўрнига қаровсиз ташлаб, ёки қариялар уйига жўнатаётганларида эътиборсиз лоқайдларча қараб турмаяпмизмикин? Китоб ўқиш, илму ҳунар ўрганиш ва ўргатиш ўрнига, умуман учрашмаган, исмларини ҳам билмайдиган инсонлар билан вақти келса, ижтимоий тармоқларда соатлаб беҳуда «гап сотамаяпмизмикин»? Ёру дўстларимиз кимларнингдир алдовига учиб, ўзга юртларда хору зор бўлгунига қадар ғафлатда қолмаяпмизмикин? Тўй, маросим ва маъракаларни меъёрида ўтказишга ҳаракат қилинаётганлигини била туриб, савоб қилаяпман, яхшилик қилаяпман деб исрофга йўл қўймаяпмизмикин? Интернет тармоқлари, чет эл телерадиоканаллари орқали борган сари кенг тарғиб этилаётган умуминсоний қадриятларга зид иллатлар ва ахлоқ меъёрларига бутунлай қарши бўлган фильм, клип ва фотосуратлар ёшларимиз онггига салбий таъсир кўрсатиб, улардаги инсоний фазилатларнинг емирилишига олиб келаётганига бепарво эмасмикинмиз? Шулар ҳақида бир ўйлаб кўрайлик. Бепарво, лоқайд қараб турмайлик.\nЎткинчи мол-дунёга ҳирс қўймасдан, берилган неъматларнинг шукрини адо қилиб, фарзандларимизга одоб-ахлоқ, илму ҳунар ўргатайлик. Мустақил Ватанимизни янада гуллаб яшнаши учун одилона меҳнат қилиб, бир-биримизга меҳр муҳаббатли, ғамхўр, суянчиқ бўлайлик.\nPrevious Мутакаллимлар имоми\nNext Ризқингиз кенгайишини хоҳлайсизми?


Uzcard ва UnionPay International тўлов тизимлари ўртасида икки томонлама битим имзоланди – Uzcard\nЯгона Умумреспублика Процессинг Маркази UnionPay International халқаро тўлов тизими ҳамкорлигида кобейджинг карталарини муомалага чиқариш бўйича биринчи шартномани имзолади. Ушбу келишув раҳбар гуруҳининг Хитой Халк Демократик Республикасига ташрифи давомида муҳокама қилинди ва имзоланди.\nИкки компания вакиллари иштирокида амалга оширилган учрашув Uzcard ва UnionPay International ўртасидаги ҳамкорлик истиқболларига, битим мақсади ва вазифаларига қаратилди. Шунингдек, муҳокама давомида иккала тўлов тизимига хизмат кўрсатувчи кобейджинг карталарининг муомалага чиқарилиши бўйича саволларга ойдинлик киритилди. Келишувнинг энг муҳим вазифаларидан бири, кобейджинг карталарини муомалага чиқарувчи илк ҳамкор банкни белгилаш эди. Натижада, ҳисоб банки вазифасини Aloqabank бажариши ҳамда илк Uzcard-UnionPay International кобейджинг карталари айнан шу банк томонидан ишлаб чиқарилиши аниқланди.\nАввал хабар қилганидек, Ўзбекистон худудида 1 июлдан бошлаб кобейджинг карталари муомалага чиқарилган эди. Эндиликда, имзоланган келишув, Uzcard банклараро тўлов тизими тармоғида ҳам, UnionPay International тўлов тизими амал қилувчи чет эл давлатларида ҳам кобейджинг карталаридан фойдаланиш имкониятини яратади.\nБугунги кунга келиб, Uzcard банкалараро тўлов тизими UnionPay International томонидан белгиланган қатор талабларни бажаришга алоҳида эътибор қаратиб келмоқда. Ҳозирда, карталарнинг олд қисмига бўртирилган ёзувларни чоп этиш вазифасини бажарувчи персоускуналар харид қилинди ва фойдаланилишга топширилди. Жумладан, юқорида қайд этилган келишув вакиллари иштирокида илк кобейджинг карталари синовдан ўтказилиш учун ишлаб чиқарилди. Ипак Йули, Qishloq Qurilish Bank, Агробанк, ОФБ, Инфинбанк, Хамкорбанк, Халқ банклари ушбу лойиҳа иштирокчисига айланиш учун интеграция босқичида турибди.\nАйтиб ўтиш лозимки, ҳозирда Марказ мутахассисларимиз томонидан POS-терминалларнинг дастурий таъминоти халқаро тўлов тизимларига хизмат кўрсатиш учун янгиланиш жараёнида турибди. Ушбу жараён якунланганидан сўнг, мамлакатимизда хизмат кўрсатувчи POS-терминаллар ҳалқаро UnionPay International карталарини қабул қила бошлайди.\nКарта эгалари учун яна бир ажойиб янгилик. Эндиликда, Uzcard карталарини қабул қилувчи барча банкоматлар ҳалқаро сертификациялаш жараёнидан ўтиб, UnionPay карталарига хизмат кўрсатишга тайёрланмоқда. Барча банкоматлар 24/7 тартиби асосида хизмат кўсатиб келмоқда. UnionPay карталарини қабул қилувчи банкоматларни уларга жойлаштирилган логотип орқали аниқлаш мумкин.\nЯратилган имкониялар натижасида, мамлакатимизга ташриф буюраётган сайёҳлар иҳтиёрига қатор қулайликлар тақдим этилмоқда. Жумладан, меҳмонлар банкоматлар орқали UnionPay карталаридан махаллий валютани нақдлаштириб олишлари ҳамда POS-терминаллар орқали ушбу халқаро карталардан тўловларни амалга оширишлари мумкин.


Мана бугун хам ҳар доимгидек “катта”миз соат 5 бўлмай уйғонди. Эрта тонг. Атроф жим-жит. Вақтли уйғонган юртбоши ҳар доимгидек хизматчиларни безовта қилмай боғ айлангани юрди. Давлат ҳақида, юрт ҳақида, ҳалқ ҳақидаги ўйлар унга на ором бермоқда, на уйқу. “Шавкатни боламдай яхши кўраман, ишчан, лекин нега мендак қўпол, ҳаммани уради, сўкади? Одамларимиз яхшироқ яшаши учун яна нима қилсак экан? Катта тўйларда ош еганларни “Бирлик” айтганидек хунаса ва харомига чиқарсакмикан? Наҳотки улар молга ўхшаса? Қизларимизни қандай қилиб дискотека ва тунгги клублардан қайтариб, уларни пахта ва буғдойга ҳавасини оширсак экан?”- шу ва шунга ўхшаш хаёллар унга кўпдан бери тинчлик бермасди.\nБугун ҳам шулар ҳақида ўйлаб, “катта”миз боғни энг ичкарисига борганини сезмай қолибди. Тўсатдан дарахт орқасида шивирлаган овоз уни хаёлини бузди. Яқинроқ бориб қараса, дарахтга суяниб қизи Гулнора билан ўғлидек кўрган Шавкат пичирлашиб туришибди.\n-Эрта тонгда нима қилиб турибсизлар бу ерда? – хайрон бўлиб сўради хўжайин.\n-Э-э-э мен… э-э-э эрталабки гимнастика қилаётган эдим, – довдираб жавоб қилди Гугуш.\n-Мен ишда эдим, тонг отганини сезмай қолибман. Бир боғ айланай дегандим, Гулнорани кўриб қолдим. бироз гаплашиб, ёнига кириб гимнастика қилаётгандим, – хозиржавоблик билан жавоб қилди Шавкат.\n-Ростини айтсам, гимнастика қилаётганингларни кўриб бошим осмонга етди! Демак болалар спортига бераётган эьтиборимиз зойи бўлмабди, болаларим. Рахмат сизларга! Аҳмоқона Валентин кунини тан олмай спорт билан шуғулланаябсизлар, барака топинглар! Хозир эса Гугуш, сен гимнастикангни давом эттиравер, биз Шавкат билан бироз ишлар ҳақида гаплашиб оламиз.\n-Ну почему, с ним было так хорошо! Последнее отбираешь папа…- аразлаб қолди қиз.\nГугушани ёлғиз қолдириб, ота-бола боғни бошқа тарафига қараб юрдилар.\n-Кеча Чехия президенти қўнғироқ қилганди. Қаттиқ узр сўради, қабул қила олмаганига, айтишича кайф устида ҳамма ёрдамчиларини отпуска аризаларига қўл қўйиб юборган экан. Ёзда албатта келасиз, бирга пивохўрлик қиламиз, дейди, – гап бошлади хўжайин,- лекин уни Бош вазири роса зиқна кўринади. Мени боришимга бир дастурхон ёзишдан қочди – я, номард! Газеталаримиз бу воқеани чайнашларига яхшигина сабаб бўлди.\n-Отахон, кечирасиз-ку, ташриф қолдирилганлиги ҳақида газеталаримиз ёзганини ўқиб, анча ҳафа бўлдим. “Ҳалқ сўзи” бошчилигида ҳаммаси роса ғийбат қилишибди бизни. Ҳатто болаларни пахтага олиб чиқишимизгача танқид билан ёзишибди. Хайронман, пахта “при чем” бу ерда? Лекин биронта газетамиз на Мухаммад Солиҳ, на бошқаси ҳақида бир оғиз ёмон гап ёзмаган. Менимча матбуотга жуда катта эркинлик бериб юборгансиз, хўжайин, мендан ҳафа бўлманг лекин айтганларимга, – отахон ўргатганидек ўз фикрини очиқдан очиқ билдирди Бош вазир, – хўп десангиз буюринг менга, бош редакторларни ҳаммасини биттама – битта мазасини қочираман!\n-Ҳали ҳам ёшлигинг қолмабди, ука! Уларни орқасига тепиш мени қўлимдан ҳам келади. Лекин бунақада буюк келажакка қачон етамиз? Доим бироз олдинга қарашимиз керак. Мана мен буюк келажак сари юришимизни эьлон қилган кунимиз охириги маротаба жахлимни чиқарганларни орқасига тепгандим. Эсимда йўқ, Дадахонмиди, Хамидовмиди, ёки бошқасимиди. Шундан кейин бу одатимни ташладим. Тўғри қилган эканман, кўрмайсанми, ўша буюк келажакка етиб келаябмиз. Ҳамма ёқ тўкинчилик, ўзбек сўми жуда мустаҳкам, маошларимиз Америка ва Европадан қолишмайди. Сен қизишмай яхшиси Бош редакторларни ҳаммасини йиғиб, аввал бир зиёфат бер. Кейин биргаликда вокзалга чиқиб, карнай-сурнайлар билан Россиядан қайтиб келаётган одамларимизни кутиб олинглар. Мардикорлардан бир-иккитасига орден-медал берайлик, тўн қийғазинглар. Шулар ҳақида редакторлар яхшилаб репортаж тайёрлашсин. “Жаҳон” агентлиги тайёрлайдиган олди- қочди бўлмасин. Ҳаммасини ўзлари яхшилаб ёзишсин, билишади қандай ёзишни. Мана кўрасан, буларни ўқиган Путин шу захоти бизга Собянин бошчилигида делегация юборади, шу ерни ўзида одамларимизни қайтадан агитация қилиб ёллашга. Қарабсанки, бюджетимизга ҳам мўмайгина пул тушади. Аслида Россияни рубл пули бизни сўмга қараганда бир тийинга қимматку, лекин ҳар ҳолда баъзи майда-чуйдаларга ишлатармиз,- оталарча насиҳат берди “катта”.\n-Қойилман сизга устоз! Бунақа фикрлай оладиган одам битта – фақат сиз! Айтишадику, бекорга 25 йилдан бери Президент эмас, деб сизни! Гапларингизга оғзим очилиб қолди, лекин. Бугуноқ барча бош редакторларни йиғиб, айтганларингизни қиламан! – ўзини завқини билдирди Шавкат – фақат зиёфат пайтида бир-иккитаси энсамни қотирса, қулоғини тагига тортвораман яхшилаб, хафа бўлмайсиз хўжайин!\n-Фақат кўп ичманглар! Майли борақол ука, қиладиган ишларинг кўп, шундоқ ҳам чарчагансан, – рухсат берди “катта”. Бош вазир кетиб улгурмасидан “катта”ни олдида ҳар доимгидек ёрдамчиси пайдо бўлди.\n-Нурсултан оға қўнғироқ қилганди, -гапини бошлади ёрдамчи.\n-Нима керак бўлиб қолибди Нуракейга?\n-Тенге пули қадрсизланибди жуда. Қозоғистонда ишлаётган ўзбекларга маошларини биз бу ерда вақтинча ўзбек сўмида тўлаб туришимизни илтимос қилди, эвазига ҳоҳлаган миқдорда бизга қозоқ унини бермоқчи.\n-Бошимга ураманми қозоқ унини? Ғалла мустақиллигига эришганимизга 20 йил бўлган бўлса, – энсаси қотди “катта”ни, – айтганча, давлатини номини ўзгартирмоқчимишми?\n-Қиладиган ишини билмагандан сўнг ҳар ҳил нарсаларни уйлаб топаверадида. Ундан кўра тенге ни мустаҳкамлашни – ю, бизнинг одамларга маошини вақтида бериш ҳақида бош қотирса бўлмайдими? Сиздан ўрнак олмайдими? – ўз фикрини билдирди ёрдамчи.\n-Тўғри гапинг! Айтиб қўй унга, ҳар ҳил майда – чуйда масалалар билан мени безовта қилавермасин! Мен хозир баьзи заводларни айланиб, корхоналарни аҳволи билан танишиб келаман. Сен алоқада бўлиб тур! Эртагача!\nВоқеалар жойидан М.Мансур. 14 феврал 2014-йил.


МАЪНАВИЙ БАРҚАРОРЛИККА ТАҲДИД — Zamaxshariy.uz\nМАЪНАВИЙ БАРҚАРОРЛИККА ТАҲДИД\n2 октября, 2017 admin Без рубрики\nЎзбекистон Республикаси ўз мустақиллигини қўлга киритгандан сўнг барча соҳаларда бўлгани каби шахснинг эътиқод эркинлиги соҳасида ҳам бир қатор ҳуқуқий кафолатлар яратилди. Хусусан, юртимизда шахснинг бундай ҳуқуқи Конституция даражасида мустаҳкамланди. Бинобарин, Конституциямизнинг 31-моддасида ҳамма учун виждон эркинлиги кафолатланиши, ҳар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эгалиги ва диний қарашларни мажбуран сингдиришга йўл қўйилмаслиги белгилаб қўйилди.\nҚолаверса, виждон эркинлиги соҳасида махсус қонун қабул қилиниб, унда ҳар бир шахснинг диний эътиқод ҳуқуқи, динга муносабатидан қатъи назар, фуқароларнинг тенглигини таъминлаш, шунингдек диний ташкилотларнинг фаолияти билан боғлиқ муносабатлар тартибга солинди.\nЖумладан, 1998 йил 1 майда қабул қилинган Ўзбекистон Республикаси “Виждон эркинлиги ва диний ташкилотлар тўғрисида”ги (янги таҳрир) Қонунининг 5-моддасига мувофиқ, давлатнинг диний конфессиялар ўртасидаги тинчлик ва тотувликни қўллаб-қувватлаши кафолатланди. Шунингдек, Қонуннинг мазкур моддасига асосан бир диний конфессиядаги диндорларни бошқасига киритишга қаратилган хатти-ҳаракатлар (прозелитизм), шунингдек бошқа ҳар қандай миссионерлик фаолияти ман этилди.\nХўш, миссионерлик ўзи нима? Миссионерлик лотин тилидан “missio”, яъни “жўнатиш”, “топшириқ” сўзидан олинган бўлиб, диний ташкилот шаклларидан биридир. Унинг мақсади ҳеч қайси динга эътиқод қилмайдиганлар ёки бошқа динларга мансуб шахсларни муайян динга киритишдир. Аслида эса миссионерлар муайян ижтимоий гуруҳнинг сиёсий мақсадларини амалга оширишни ўз олдиларига вазифа сифатида қўядилар.\nТарихга назар ташлайдиган бўлсак, миссионерлик фаолияти турли динларга мансуб гуруҳ ва жамоалар фаолиятида кузатилганлигини кўриш мумкин. Масалан, буддизмда миссионерлик кўплаб ҳолларда сайёр монахлар томонидан амалга оширилиб, милоддан аввалги III асрдан бошлаб тарқалган. Христиан миссионерлиги милодий IV асрда пайдо бўлиб, XIII-XIV асрларда у Ҳиндистон, Хитой ва Япониягача кириб келган.XIX асрнинг охирги учдан бирида миссионерлик фаоллашган.\nМиссионерлик фаолиятининг энг чўққиси бу прозелитизм. Прозелитизм – бу тўғридан-тўғри бирон бир динга ишонган фуқарони мажбуран ўз динидан воз кечтириш ва ўзга динни қабул қилишга мажбур қилишдан иборат.\nПрозелитизм иллатининг баъзи бир нохуш натижаларини келтириш мумкин: Мисол учун, бир қанча вақт ислом динида юриб, кейинчалик бошқа динни қабул қилган кишилар вафот этганда, жасадларини мусулмон қабрларига қўйиш муаммо туғдиради. Сабаби, майитнинг мусулмон ота-оналари ўз фарзандларини ноисломий дин вакилларининг мозорига дафн этишни хоҳламайдилар. Мусулмонлар эса, ноисломий дин вакилининг жасадини ўз мусулмон биродарлари ётган жойга дафн этишни истамайдилар. Натижада келишмовчиликлар келиб чиқади.\nДин – бу миллий маънавиятнинг таркибий қисми, миллатни бирлаштириб турувчи муҳим омиллардан бири ҳисобланади. Миссионерлик айнан шундай диний қарашларга ўз таъсирини ўтказиб халқнинг барқарорлигини бузади. Айнан шунинг учун ҳам республикамизда прозелитизм ва бошқа миссионерлик фаолияти қонун билан таъқиқлаб қўйилган.\nТаъкидлаш жоизки, миссионерлик вужудга келтирадиган таҳдидлардан бугунги кунда ҳеч бир минтақа, ҳеч бир давлат холи эмас.\nТаъкидлаш жоизки, миллий қонунчилигимизда миссионерлик ва прозелитизмга қарши нормалар ҳамда бундай ҳаракатлар учун жазо чораларининг назарда тутилиши билан ушбу фаолиятга бутунлай чек қўйиб бўлмайди. Бундай ҳолатларнинг олдини олиш учун миссионерликнинг моҳиятини тўғри ва чуқурроқ англаш, уни бартараф этиш йўлида мақсадли, тизимли ва тадрижий фаолият олиб бориш зарур бўлади. Айниқса, ёшларимизнинг ахборот бўшлиғини турли ташқи таҳдидлардан асрашимиз, бунинг учун эса уларда мафкуравий иммунитетнинг шаклланишига шароит яратишимиз ва уларни милий-маънавий қадриятларга содиқлик руҳида тарбиялашимиз лозим бўлади.\nҲазорасп тумани Исмоил Эшон бобо масжиди имом-хатиби\nPrevious Post:ЗЕҲННИ КУЧАЙТИРИШ\nNext Post:УСТОЗ- ШАРАФЛИ ЗОТ


ЎзА - Қорақалпоғистонлик кўнгилли ёшлар фаолликни оширмоқда\nҚорақалпоғистонлик кўнгилли ёшлар фаолликни оширмоқда\nЎзбекистон ёшлар иттифоқи Қорақалпоғистон Республикаси Кенгашининг кўнгиллилари томонидан бугун санитария-гигиена қоидаларига риоя қилинган ҳолда Нукус шаҳри ҳудудидаги “Қизилқум”, “Шоирлар овули”, “Дўстлик” ва “Тунғич қўнис” макон фуқаролар йиғинларидаги ногиронлиги бор ҳамда кам таъминланган оилалар ҳолидан хабар олинди.\nСиновли кунларда сергак бўлишга чақириш мақсадида ҳимояланиш тартиблари тушунтирилиб, уларга бепул ҳимоя ниқоблари, қўлқоплар ва озиқ-овқат маҳсулотлари етказилди.\n- Бизнинг кўнгилли ёшлар одамларнинг ўз уйларида қолишини, санитария-гигиена қоидаларига қатъий амал қилишини тарғиб қилмоқда. Халқ орасида, асосан, ёши катта кишилар орасида оммавий ахборот воситаларини, интернетдан янгиликларни кузатиб бориш имкони йўқ фуқаролар ҳам бўлиши мумкин. Шунинг учун борича тарғибот ишларини янада жонлантиришга ҳаракат қилмоқдамиз. Халқимизнинг хабардорлиги қанчалик ошиб, белгиланган тартибга шунчалик риоя қилса, албатта, биз хавфдан ҳоли бўламиз, – дейди Ўзбекистон ёшлар иттифоқи Қорақалпоғистон Республикаси Кенгаши раисининг ўринбосари Бибижан Аралбаева.\nТадбир давомида Нукус марказий деҳқон бозорида фуқароларга минг дона бепул ҳимоя ниқоблари тарқатилди. Шу каби тадбир барча туманларда ёш кўнгиллилар томонидан олиб борилди. Ёшлар иттифоқи томонидан уюштирилган хайрия ишлари давом этади.


Қирғизистон: 'Соипов Қирғизистонда яшамаган' - BBC News O'zbek\nҚирғизистон: 'Соипов Қирғизистонда яшамаган'\nImage caption Айрим хабарларда Соипов оиласи Ўш воқеаларидан сўнг Ўзбекистонга кўчиб ўтгани айтилган\nҚирғизистон Миллий Хавфсизлик Давлат Қўмитаси 31 октябрь куни АҚШнинг Нью-Йорк шаҳрида содир этилган ҳужумда айбланаётган Сайфулло Соипов Қирғизистон фуқароси бўлгани тўғрисидаги матбуот хабарларини рад этди.\nҚўмитанинг матбуот котиби Рахат Сулаймановнинг сўзларига кўра, Сайфулло Соипов Қирғизистонда ҳеч қачон бўлмаган.\n"Тошкентда туғилиб, ўсган Сайфулло Соипов Қирғизистон фуқаролигига эга эмас. У Қирғиз Республикасининг давлат чегарасидан ҳам ҳеч қачон ўтган эмас" ,- дейди идора масъули.\nАввалроқ АҚШ матбуотида Соипов Қирғизистонинг Ўш шаҳрида туғилиб ўсгани ва 2010 йилдаги этник тўқнашувлардан сўнг оиласи Ўзбекистонга кўчиб боргани ҳақидаги маълумотлар пайдо бўлган эди. Бу каби маълумотлар Ўзбекистондаги интернет нашрларида ҳам чоп этилган.\nЖумладан, kun.uz сайти "Ўш - Вологда - Нью-Йорк. Манҳэттенга ҳужум қилган террорчининг тарихи" сарлавҳали мақола чоп этган.\n"Соиповнинг танишлари ўз аккаунтларида яшаш жойи сифатида Тошкент ва Ўшни кўрсатишган. Умумий ҳисобда Соиповнинг дўстлари сафида 23 киши бўлган. Улардан бири Republic'га Соипов бир муддат Ўшда яшаганини тасдиқлаган" - дейилади мақолада.\nБунинг ортидан Қирғизистон Ҳавфсизлик идораси тезкор раддия баёноти билан чиққан.\nЎз навбатида Сайфулло Соипов Тошкент шаҳрида туғилиб ўсгани ва Ўзбекистон фуқароси экани қўшни давлат расмийлари тарафидан тасдиқланган. У 2010 йилда "Грин Карта" дастури орқали Америкага кетганлиги маълум бўлган.\nСаккиз инсон умрига зомин бўлиб, 12 кишини жароҳатлаганликда айбланаётган Соипов, хабарларга кўра, "Исломий Давлат"га ҳайриҳоҳ эканлигини тан олган.\nҲабарларга кўра, полиция ўқидан яраланган Соипов давтлабки тергов пайтида содир этган жиноятидан пушаймон эмаслигини айтган.\nЎзбекистон томони тергов жараёнида "барча куч ва воситалар" билан кўмак беришга тайёрлигини изҳор қилган.\nШу йил апрелида Санкт-Петербургда 14 кишининг ҳаётига зомин бўлган портлашда Россия фуқаролигини олган қирғизистонлик этник ўзбек Акбаржон Жалилов айбланганди.\nСанкт-Петербург ҳужуми: "Акбаржон содда бола эди"


"Капсулалар, 150 мг дан. 1 капсуладан Al/ПВХ/ПЭ/ПВДХ блистерда. Хар бир блистер қўллаш йўриқномаси билан бирга картон қутига жойланган.\nЗамбуруғларга қарши воситалар\nФаол моддалар: Флуконазол 150 мг. Ёрдамчи моддалар: лактоза моногидрати, қайта желатинланган крахмал, коллоид кремний диоксиди, магний стеарати, натрий лаурил сульфати. Капсула таркиби: 150 мг - Patent blue (E131) бўёвчиси титан икки оксиди (Е171), желатин, қора сиёҳ (Attramentum nigrum) - шеллак, темир (III) оксиди, н-бутанол, метилланган саноат спирти, соя лецитини, DC 1510 кўпиришга қарши.\nКриптококкоз, криптококкли менингит ва шу инфекциянинг бошқа жойлашишини ҳам қўшиб (шу жумладан ўпка, тери), меъёрий иммун жавоби бўлган беморларда ҳам, иммуносупрессиянинг турли шакллари бўлган (шу жумладан ОИТС бўлган беморларда, аъзоларни кўчириб ўтказишда) беморларда ҳам; препаратни ОИТС бўлган беморларда криптококкли инфекцияни олдини олиш учун ишлатилиши мумкин; - ёйилган кандидоз, шу жумладан кандидемияни, диссеминарланган кандидоз ва инвазив кандидоз инфекциясининг бошқа шакллари (қорин бўшлиғи, эндокард, кўз, нафас ва сийдик йўлларининг инфекциялари). Даволаш хавфли ўсмалари бўлган беморларда, жадал даволаш бўлимидаги беморларда, цитостатик ёки иммуносупрессив даволаш курсларини ўтаётган беморларда, ҳамда кандидознинг ривожланишига мойиллиги бўлган бошқа омилларда ўтказилиши мумкин. - шиллиқ қаватларнинг кандидози, шу жумладан оғиз бўшлиғи ва халқумни (шу жумладан тиш протезларини тақиш билан боғлиқ оғиз бўшлиғининг атрофик кандидози), қизилўнгач, ноинвазив бронх-ўпка кандидозлари, кандидурия, тери кандидозлари; ОИТС ли беморларда орофарингиал кандидознинг қайталанишларини олдини олиш; - генитал кандидоз: қин кандидози (ўткир ва сурункали қайталанувчи), қин кандидозининг қайталанишлари сонини камайтириш мақсадида профилактик қўллаш (йилига 3 ва ундан кўп ҳолларда); кандидозли баланит; - хавфли ўсмалари бўлган беморларда замбуруғли инфекцияларни олдини олиш, улар бундай инфекцияларга цитостатиклар билан химиотерапия ёки нур билан даволаш натижасида мойилликка эга бўладилар; - тери микозлари, шу жумладан оёқ панжаси, тана, чов соҳаси микозлари, кепакланувчи темиратки, онихомикоз, тери кандидози; - чуқур эндемик микозлар, шу жумладан кокцидиомикоз, паракокцидиомикоз, споротрихоз ва иммунитети меъёрида бўлган беморлардаги гистоплазмоз.\nИчга Катталарга криптококкли менингитда ва бошқа жойлашувдаги криптококкли инфекцияларда биринчи куни одатда 400 мг буюрилади, сўнгра эса даволаш суткада 1 марта 200-400 мг дозада давом эттирилади. Криптококкли инфекцияларида даволашнинг давомийлиги микологик текширишларда тасдиқланган клиник самарага боғлиқ; криптококкли менингитда одатда камида 6-8 ҳафта давом эттирилади. ОИТС бўлган беморларда криптококкли менингитнинг қайталанишларини олдини олиш учун бирламчи даволашнинг тўлиқ курси тугатилгандан кейин, флуконазол суткада 200 мг дозада узоқ вақт давомида буюрилади. Кандидемияда, диссеминирланган кандидоз ва бошқа инвазив инфекцияларда доза одатда биринчи суткада 400 мг ни, сўнгра эса- 200 мг данни ташкил қилади. Клиник самараси етарли бўлмаганида препаратнинг дозаси суткада 400 мг гача оширилиши мумкин. Даволашнинг давомийлиги клиник самарасига бо½лиқ. Орофарингеал кандидозда препарат одатда суткада 1 марта 50-100 мг дан буюрилади; даволашнинг давомийлиги 7-14 кун. Иммунитетнинг яққол пасайиши бўлган беморларда зарурати бўлганида даволаш янада давомийроқ бўлиши мумкин. Тиш протезларини тақиш билан боғлиқ бўлган оғиз бўшлиғининг атрофик кандидозида, флуконазол одатда 50 мг дан суткада 1 марта 14 кун давомида, протезга ишлов бериш учун маҳаллий антисептик воситалари билан бирга буюрилади. Кандидознинг бошқача жойлашувларида (генитал кандидозидан ташқари), масалан эзофагитда, ноинвазив бронх-ўпка шикстланишида, кандидурияда, тери ва шиллиқ қаватларининг кандидозида ва бошқаларда даволашнинг давомийлиги 14-30 кун бўлганида самарали доза одатда суткада 50-100 мг ни ташкил қилади. ОИТС ли беморларда бирламчи даволашнинг тўлиқ курси тугатилганидан кейин орофарингеал кандидознинг қайталанишларини олдини олиш учун, препаратни 150 мг дан ҳафтада 1 марта буюриш мумкин. Қин кандидозида флуконазолни ичга бир марта 150 мг дозада қабул қилинади. Қин кандидозининг қайталанишлари сонини камайтириш учун препаратни 150 мг дозада бир ойда 1 марта ишлатиш мумкин. Даволашнинг давомийлиги шахсий белгиланади; у 4 дан 12 ойгача ўзгаради. Айрим беморларга тез-тезроқ қўллашни талаб қилиш мумкин. Candida чақирган баланитда флуконазол бир марта ичга 150 мг дозада буюрилади. Кандидозни олдини олиш учун флуконазолнинг тавсия қилинадиган дозаси замбуруғли инфекциянинг ривожланиш даражасига қараб 50-400 мг дан суткада 1 мартани ташкил қилади. Ёйилган инфекциянинг юқори хавфи бўлганида, масалан кутилаётган яққол ёки узоқ муддат сақланаётган нейтропенияси бўлган беморларда, тавсия қиладиган доза суткада 1 марта 400 мг ни ташкил қилади. Флуконазол кутилаётган нейтропениянинг пайдо бўлишдан бир неча кун олдин буюрилади. Нейтрофилларнинг сони 1000/мм3 дан кўпроқга ошганидан кейин даволаш яни 7 сутка давомида давом эттирилади. Тери микозларида, оёқ панжаси, чов соҳаси микозлари, тери кандидозларида тавсия қилинадиган доза 150 мг ҳафтада 1 мартни ёки 50 мг суткада 1 мартани ташкил қилади. Даволашнинг давомийлиги одатдаги ҳолларда 2-4 ҳафтани ташкил қилади, аммо оёқ панжасининг микозларида янада узоқроқ даволаш талаб қилиниши (6 ҳафтагача) мумкин. Кепакланувчи темираткида - 300 мг ҳафтада 1 марта, 2 ҳафта давомида, айрим беморларга 300 мг учинчи доза талаб қилиши мумкин шу вақтнинг ўзида, қатор ҳолларда бир марталик 300-400 мг ни қабул қилиш етарли бўлади. Даволашнинг муқобил тартиби бўлиб, 50 мг дан кунига 1 марта 2-4 ҳафта давомида қўллаш ҳисобланади. Онихомикозда тавсия қилинадиган доза 150 мг ҳафтада 1 мартани ташкил қилади. Даволашни инфекцияланган тирноқнинг алмашинувигача давом эттириш (инфекцияланмаган тирноқ ўсгунича) лозим. Қўл ва оёқ панжаларининг бармоқларида тирноқларни қайта ўсиши учун меъёрда мувофиқ 3-6 ой ва 6-12 ой талаб қилинади. Чуқур эндемик микозларда препаратни суткада 200-400 мг дозада 2 йил давомида қўллаш талаб қилиниши мумкин. Даволашнинг давомийлиги шахсий белгиланади; у кокцидиомикозда 11-24 ойни; паракокцидиомикозда 2-17 ойни; споротрихозда 3-17 ойни ташкил қилиши мумкин. Болаларда катталардагига ўхшаш инфекциялардаги каби даволашнинг давомийлиги клиник ва микологик самарасига бо½лиқ. Болаларда препаратни катталардагидан ошиқ суткалик дозада қўллаш керак эмас. Препарат ҳар куни суткада 1 марта қўлланади. Шиллиқ қаватларининг кандидозида флуконазолнинг тавсия қилинадиган дозаси суткаси 3 мг/1 кг ни ташкил қилади. Биринчи куни тезроқ доимий мувозанат концентрациясига эришиш мақсадида 6 мг/1 кг зарб дозани буюриш мумкин. Ёйилган кандидозни ёки криптококкли инфекцияларни даволаш учун тавсия қилинадиган доза касалликнинг о½ирлигига қараб суткада 6-12 мг/кг ни ташкил қилади. Иммунитети пасайган болаларда замбуруғли инфекцияларни олдни олиш учун, уларда инфекциянинг ривожланишини хавфи цитотоксик химиотерапия ёки нур билан даволаш натижасида ривожланган нейтропения билан бо½лиқ, препарат индукцияланган нейтропениянинг яққоллигини ва давомийлигини сақланишига қараб суткада 3-12 мг/кг дан буюрилади. Буйракларнинг фаолиятини бузилиши бўлган болаларда. Препаратнинг суткалик дозаси буйрак етишмовчилигининг яққоллик даражасига мувофиқ (катталардаги пропорционал бо½лиқликдагидек) камайтирилиши керак. Кекса ёшдаги беморларда. Буйраклар фаолиятининг бузилиши бўлмаганида препаратни одатдаги дозалаш тартибига риоя қилиш лозим. Буйрак етишмовчилиги бўлган беморларда (креатинин клиренси 50 мл/миндан камда) дозалаш тартибини қуйида кўрсатилганидек тўғирлаш лозим. Буйракларнинг фаолиятини бузилиши бўлган беморларда қўлланиши. Флуконазол асосан сийдик билан ўзгармаган ҳолда чиқарилади. У бир марта қабул қилинганида дозани ўзгартириш талаб қилинмайди. Препарат буйраклар фаолиятининг бузилиши бўлган беморларга буюрилганида аввал 50 мг дан 400 мг гача бўлган зарб дозада юбориш лозим. Агарда креатинин клиренси (КК) 50 мл/мин дан кўпни ташкил қилса, препаратнинг одатдаги дозаси (тавсия қилинадиган дозанинг 100%) қўлланади. КК 11 дан 50 мл/мин гачада бўлганида тавсия қилинадиган дозани 50% га тенги қўлланади. Мунтазам диализда бўлган беморларда препаратнинг битта дозаси гемодиализнинг ҳар бир сеансидан кейин қўлланади.\nОвқат ҳазм қилиш тизими томонидан: Таъмни бузилиши, қусиш, кўнгил айниши, диарея, метеоризм, абдоминал о½риқлар, кам жигар фаолиятини бузилиши (сариқлик, гепатит, гепатонекроз, гипербилирубинемия, аланинаминотранс-феразалар, аспартатаминотрансферазалар фаоллигини ошиши, ишқорий фосфатаза фаоллигини ошиши). Нерв тизими томонидан: Бош оғриғи, бош айланиши, кам-тиришишлар. Қон яратиш аъзолари томонидан: Кам - лейкопения, тромбоцитопения, нейтропения, агранулоцитоз. Аллергик реакциялар: Тери тошмаси, кам - хавфли экссудатив эритема (Стивенс-Джонсон синдроми), токсик эпидермал некролиз (Лайел синдроми), анафилактоид реакциялар. Бошқалар: Кам - буйракларнинг фаолиятини бузилиши, алопеция, гиперхолестеринемия, гипокалиемия.\nТерфенадин ёки астемизол ва бошқа QT интервалини узайтирувчи препаратлар билан бир вақтда қабул қилиш; - препаратга ёки азол бирикмалари тузилиши бўйича яқинларга юқори сезувчанлик; - болалик ёши (3 ёшгача).\nФлуконазол қўллашнинг кам ҳоллари жигарнинг токсик ўзгаришлари билан, шу жумладан ўлим билан якунланган, асосан жиддий йўлдош касалликлари бўлган беморларда бирга кечган. Флуконазол билан бо½лиқ блган гепатотоксик самаралари ҳолида, уларни умумий суткалик дозасига, даволашнинг давомийлигига, беморнинг жинси ва ёшига аниқ бо½лиқлиги аниқланмаган. Флуконазолнинг гепатотоксик таъсири одатда қайтувчи бўлган, унинг белгилари даволаш тўхтатилганидан кейин йўқолган. Жигарнинг шикастланишини клиник белгилари пайдо бўлганида, улар Флуконазол билан бо½лиқ бўлиши мумкин, препаратни бекор қилиш лозим. ОИТС бўлган беморлар кўпчилик препаратларни қўллаганда о½ир тери реакцияларини ривожланишига кўпроқ мойил бўладилар. Юзаки замбуру½ли инфекциялари бўлган беморларда тошма ривожланган холларда ва у Флуконазол билан аниқ бо½лиқ деб баҳоланганида препаратни бекор қилиш лозим. Инвазив/тизимли замбуру½ли инфекциялари бўлган беморларда тошма пайдо бўлганида, синчиклаб кузатиш ва буллез ўзгаришлар ёки кўпшаклли эритема пайдо бўлганида Флуконазолни бекор қилиш керак. Флуконазол цизаприд, рифабутин ёки Р 450 цитохром тизими орқали метаболизмга учрайдиган бошқа препаратлар билан вақтда қабул қилинганида эҳтиёткорликка риоя қилиш керак.\nҚуруқ, ёруғликдан ҳимояланган жойда, 10 С дан 25 С гача бўлган ҳароратда, болалар олаолмайдиган жойда сақлансин.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шаҳзода Матчонова: “Кеча севишини айтган инсон бугун сенга ёмонлик тилайди...”\t10:58, 29 март 2016\tАктриса Шаҳзода Матчонова ижтимоий тармоқлардаги саҳифаларига янги сурат жойлади. Мазкур суратга қолдирилган изоҳлар эътиборимизни тортди. Даставвал актриса қора рангдаги кийимда тушган суратини Instagram`даги саҳифасига жойлаб уни қуйидагича изоҳлади: “Муҳаббат — ҳаётимизнинг мазмуни, деб ўйлайман. Барча энг яхши ишлар муҳаббат туфайлидир. Инсон севса ва севилса, баҳтиёр бўлса, у албатта меҳрли, меҳрибон бўлади. Меҳрли, меҳрибон инсон эса эзгу ишларни амалга оширади...”


21 декабрь, 2020, 14:24\nТеглар:Диёр Имомхўжаев | Нефтчи | Суперлига | Про-лига\nБарчасига ойдинлик киритилди.\nЎзПФЛ бош директори вазифасини бажарувчи Диёр Имомхўжаев келаси мавсум Суперлигада нечта жамоа иштирок этиши ҳақидаги саволларга ойдинлик киритди:\n"Футбол мухлислари ўртасида шу савол кўтарилишига сабабчи бўлган инсонлар орамизда бор экан, ривожланиш бўлмайди. Қуйидаги фикрларни яхшилаб ўқиб чиқишингизни ва шу савол қийнаётган инсонларга тарқатишингизни сўрайман.\n-28 ноябрь куни ЎФА Ижроқўми йиғилиши бўлиб ўтди ва унда ЎзПФЛ вакилининг Суперлигада 14 та, Про лигада 10 та клуб иштирок этиши борасидаги таклифи тасдиқланди. "Арал" клубининг истисно тариқасида Про лигада иштирок этишига ҳамма бир овоздан рози бўлди. Йиғилишда ЎФА президенти ва Ижроқўм аъзолари иштирок этди. Кейинчалик, ЎФА президентининг топшириғи билан Мурат Камалов ҳамда Дилмурод Набиев билан шахсан суҳбатлашдик. Бу инсонларнинг барчаси Президент ташаббуси тўла қўллаб-қувватланиши ва албатта, ФИФА талаблари ҳурмат қилинишини билдирди.\n-Норматив-ҳуқуқий ҳужжатлар лойиҳалари муҳокамаси порталига жойлаштирилган материалда Суперлига сўзи аллақачон Про лига қилиб ўзгартирилган. Биз ҳеч бўлмаса, Суперлига ва Про лига ўртасидаги спорт принципларини ҳурмат қилишимиз керак.\n-Бугунги воқеалар фонида "Нефтчи" мухлисларида кўплаб саволлар пайдо бўлгани рост. Биз "Нефтчи" клубини ҳурмат қиламиз, унинг шонли тарихи ҳақида яхши тасаввурга эгамиз. Ва умид қиламизки, унинг бугунги мухлислари ҳам Суперлигага мард бўлиб, спорт принципи билан чиқишни афзал билишади. Ўз уйида кетма-кет уч ўйинни бой берган клубнинг Суперлигада пайдо бўлиб қолиши ЎзПФЛ олиб борган шунча меҳнатни бир пул қилибгина қолмай, ҳамманинг кулгисига ҳам сабаб бўлади.\n-Мозийга қайтиб иш кўрмоқ хайрлидир. 2017 йил "Нефтчи" Олий лигада 15-ўринни эгаллади, аммо Суперлигада олиб қолинди (қайтага "Машъал" Суперлигадан тушириб юборилди). Бугунимиз аниқ кўрсатиб турибдики, бундан "Нефтчи" ҳеч қандай хулоса чиқармаган, ўз меҳнатлари билан элитага қайтган "Машъал" эса, бугун ундан яхшироқ ҳолатда. Биз мана шу сабоқни унутмаслигимиз керак.\n-Ҳа, айтганча, Суперлига иштирокчилари сонининг 16 тага етказилиши борасидаги интрига менга икки йил аввалги ҳолатни эслатяпти. Ўшанда, икки клуб сунъий равишда Суперлигага қўшилди. Аммо бу на "Динамо"га фойда келтирди ва на "Сурхон"га. Биз бу каби ишларга тўла қаршимиз. Масаланинг қизиқ тарафи шундаки, ўшанда ҳам миш-мишлар "Сурхон" ортида турган мураббий сабаб болалаганди. Бугун ўша мутахассис Фарғонада пайдо бўлиб, ишни яна интригадан бошламоқчи кўринади. Биз Хайрулла Бозоров билан суҳбатда "Нефтчи"ни ривожлантириш масаласини муҳокама қилдик. Мен бу инсонга ишонаман ва умид қиламанки, ҳаммаси табиий жараён билан рўй беради. "Нефтчи"нинг узоқ танаффусдан кейин, "Истиқлол"га қайтганиёқ шунинг дебочаси эди. Дисквалификациядан қайтаётганлар эса, ақл-ҳушини йиғиб, ҳалол меҳнат билан "Нефтчи"ни Суперлигага олиб чиқишади, деб умид билдираман. Буёғига уларга омад тилаймиз.\n2021 йилги мавсум Суперлигада 14 та клуб иштирок этади!"\nIltimos super liga da ham VAR ishlatilsin hech kim xato qilmasin shunda haqqoniylik boladi


2018-йил 15-октабрда УРҚ-499 сонли “Фуқаролар йиғини раиси (оқсоқоли) сайлови тўғрисида”ги Ўзбекистон Республикаси Қонуни қабул қилинди. Ўзбекистон Республикаси Олий Мажлиси Сенати Кенгашининг 2019 йил 15 февраль куни бўлиб ўтган мажлисида Сенат Кенгашининг “Фуқаролар йиғинлари раислари (ўқсоқолллари) сайловига тайёргарлик кўриш ва уни ўтказиш тўғрисида”ги қарори қабул қилинди. Қарорга мувофиқ, фуқаролар йиғинлари раислари (оқсоқоллари) сайлови жорий йил май ойида ўтказилади.\nБатафсил МАЙ ОЙИДА МАҲАЛЛА РАИСИ САЙЛОВИ ЎТКАЗИЛАДИ\nШАҲАР ҲОКИМЛИГИ МУРОЖААТЧИНИ ИЗЛАМОҚДА\nЯқинда, яъни 2019 йил 10 февралда шаҳар ҳокими М.Хашимовнинг вилоят телерадиокомпанияси орқали “Очиқ мулоқот”и ўтказилган эди. Кўрсатув орқали халқнинг мурожаатларини тинглаш жараёнида шаҳар ҳокимига ўзини Наргиза деб таништирган фуқародан Каттақўрғон шаҳридаги “Гано шифо” ташкилотининг ёшлар онгига салбий таъсирини олдини олиш ва фаолиятини назорат қилиш лозимлиги ҳақида мурожаат қабул қилинган.\nБатафсил ШАҲАР ҲОКИМЛИГИ МУРОЖААТЧИНИ ИЗЛАМОҚДА\nКАТТАҚЎРҒОН ШАҲАР ҲОКИМИ М.К.ХАШИМОВНИНГ БАЙРАМ ҚУТЛОВИ\nМуҳтарама онахонлар, қадрли опа-сингиллар! Она табиат чирой очиб, атроф-муҳит яшил либосга бурканиб, баҳор таровати оламга файз киритаётган шукуҳли дамларда сизларни 8-март Хотин-қизлар байрами билан чин қалбдан табриклайман.\nБатафсил КАТТАҚЎРҒОН ШАҲАР ҲОКИМИ М.К.ХАШИМОВНИНГ БАЙРАМ ҚУТЛОВИ\nЖАҲОН ЧЕМПИОНИ БЎЛМОҚЧИМАН\nСОҒЛОМ ТУРМУШ ТАРЗИ ТАРАФДОРИМИЗ\nҒОЛИБ СПОРТЧИЛАР ТАҚДИРЛАНДИ


Никоҳдан аввалги севги » Тавҳид\n3,379 марта ўқилган\nБиринчидан: Эркак ва номаҳрам аёл орасида ҳосил бўлган, одамлар «севги» деб номлайдиган алоқа, шариат ва аҳлоқни бузувчи ҳаром ишлар мажмуасидир.\nҲар қандай оқил инсонга бу каби алоқалар ҳаром экани маълум. Чунки бу ҳолатда эркак киши номаҳрам бўлган аёл билан ёлғиз қолади, у унга (аёлга) қарайди, ўпади, шаҳватни келтирувчи севги ва шавққа тўла суҳбатлар олиб боради.\nИккинчидан: Тадқиқотлардан маълум бўлишича, эркак ва аёл орасида бўлган аввалги севгига асосланган никоҳларининг аксари омадсиз бўлиб чиққан. Ҳаром алоқаларга асосланмаган, одамлар «одатий никоҳ» деб номлайдиган никоҳлар эса омадли бўлгани маълум бўлди.\nУшбу соҳани ўрганиб чиққан француз жамиятшуноси қуйидаги хулосага келган: «Жуфтлар турмушдан аввал бир-бирларини яхши кўрмаган бўлган ҳолатдаги никоҳлар муваффақиятлироқ бўлиб чиққан».\nПрофессор Исмоил Абдулборий томонидан ўтказилган, 1500 оилада олиб борилган бошқа бир тадқиқот ишларида шундай хулосага келинди: севгига асосланган 75% дан кўпроқ никоҳлар талоқ билан якунланган. «Одатий никоҳ»ларда эса талоқ 5% дан камроқ кузатилган.\nБиз ушбу хулосанинг энг муҳим сабабларини келтиришимиз мумкин:\n1. Эҳтирослар камчиликларни баҳолаш ва уларни енгишга тўсқинлик қилади. Худди одамлар айтганидек «севги кўрдир». Бир ёки икки тарафнинг, наригиси кўна олмайдиган камчиликлари бўлиши мумкин. Аммо бу камчиликлар фақатгина никоҳдан кейин кўрина бошлайди.\n5. Севги даври одатда никоҳдан кейин ҳосил бўладиган воқеликка тўғри келмайдиган орзу ва муболағаларга асосланган бўлади. Севиб қолган аёл у (эркак) у учун ойнинг бир парчасини олиб келмоқчи эканини, агар у (аёл) дунёдаги энг бахтли инсон бўлмаса у (эркак) ҳеч қачон бахтли бўлмаслиги ва ҳоказолар ҳақида ҳаёл қилиши мумкин.\nБунга жавобан у (аёл) у билан биргина хонада ва қуруқ ерда ҳам яшашга тайёр бўлади. Унда бошқа ҳеч қандай эҳтиёж ва талаби йўқ. Чунки у (аёл) у билан бирга ва шу унга кифоядир. Улардан бири айтганидек: «Бизга кичик бир бурчак ҳам кифоядир» ва «Менга бир бурда пишлоқ ва зайтун кифоя!» Буларнинг барчаси муболаға ва эҳтирослардир. Икки тараф ҳам буларни никоҳдан кейин унутишади. Кейин хотин эрининг хасислиги ва унинг таъминнотга лаёқатсиз эканидан шикоят қила бошлайди. Кейин эр кўп сонли талаблар ва улкан ҳаражатлардан шикоят қила бошлайди.\nШу ва бошқа сабаблар учун ҳам, биз икки тараф никоҳдан кейин алданганлари ва ортиқча шошиб ҳаракат қилиб қўйганлари ҳақида гапирганларида ажабланмаймиз. Эркак никоҳи ва ота-онаси таклиф қилганларга рад жавобини бергани ҳақида афсус қилади. Аёл ҳам худди шундай, никоҳи ва ота-онаси таклиф қилганларга, ўзининг хоҳишлари сабабидан рад жавобини бергани ҳақида афсус қилади. Охир оқибат эса юқори даражадаги талоқлар ҳосил бўлади. Ваҳоланки, ушбу никоҳлар дунёдаги энг бахтли никоҳларга мисол бўлишига тахмин қилинган эди!\nУчинчидан: Юқорида зикр қилиб ўтилган сабаблар ҳақиқийдир ва ҳақиқий ҳаётда бўлиб ўтган. Бироқ ушбу никоҳларнинг пуч бўлишининг асосий сабабларини эътибордан қолдирмаслигимиз керак. Улар Аллоҳга осий бўлишликка асослангандир. Ислом ҳеч қачон бу каби алоқаларни оқламайди, ҳатто бундан мақсад никоҳ бўлса ҳам. Шунинг учун ҳам улар адолатли илоҳий жазодан қочиб қутула олмайдилар. Аллоҳ таоло айтади: «Ким Менинг эслатмамдан юз ўгирса, бас, албатта унинг учун танг – бахтсиз ҳаёт бўлур» (Тоҳа: 124).\nТанг ва оғир ҳаёт – Аллоҳга осийлик ва Унинг ваҳийсидан юз ўгиришнинг натижасидир.\nЯна Аллоҳ айтади: «Агар у қишлоқларнинг (жойнинг) аҳли иймон келтириб, тақводор бўлганларида эди, албатта Биз уларга осмону ердан баракот (дарвозаларини) очиб қўйган бўлур эдик» (Аъроф: 96).\nАллоҳнинг баракоти – иймон ва тақво учун мукофотдир. Агар иймон ёки тақво бўлмаса, ёки озгина бўлса, баракот озаяди ёки умуман тўхтаб қолади.\nЯна Аллоҳ айтади: «Эркакми ё аёлми — кимда-ким мўмин бўлган ҳолида бирон яхши амал қилса, бас, Биз унга покиза ҳаёт ато этурмиз ва уларни ўзлари қилиб ўтган амалларидан чиройлироқ ажр-савоблар билан мукофотлаймиз» (Наҳл: 97).\nПокиза ҳаёт – иймон ва яхши амалнинг мевасидир.\nАллоҳ ҳақиқатни айтди: «Бас, бу биноларини Аллоҳдан қўрқиш ва Унинг ризолиги асосига қурган киши яхшироқми ёки биноларига емирилаётган жар ёқасини асос қилиб олиб, шу сабабли ўзи ҳам жаҳаннам ўтига қулаган кимсами?! Аллоҳ бундай золим қавмни ҳидоят қилмас» (Тавба: 109).\nКимнинг никоҳи ҳаром пойдеворига барпо этилган бўлса, тавба қилиш ва кечирим сўрашга шошилсин. Иймон, тақво ва солиҳ амалларга асосланган солиҳ ҳаёт кечирсин. Валлоҳу аълам.\n/ Кутубхона / Оила / Никоҳдан аввалги севги


Янги ўқув йилида ОТМлар бакалавриатига қарийб 158 минг талаба қабул қилинади\n20 май 2022, Тошкент вақти: 18:48\nЎзбекистондаги олий таълим муассасаларининг бакалавриатида 2021/2022 ўқув йилида давлат бюджети ҳисобидан ўқитиш учун 57 минг 755 та жой ажратилди. Бу кўрсаткич ўтган йилдагисидан 17 минг 805 тага кўпдир. 2020/2021 ўқув йили учун бакалавриатга 139 минг 950 та ўрин ажратилганди.\nЯнги ўқув йили учун қабул квоталари мамлакат президенти томонидан шу йил 22 июнида қабул қилинмиш “2021/2022 ўқув йилида Ўзбекистон Республикасининг олий таълим муассасаларига ўқишга қабул қилишнинг давлат буюртмаси параметрлари тўғрисида”ги қарори билан тасдиқланган.\nҲужжатга мувофиқ, 2021/2022 ўқув йили учун давлат буюртмаси параметрлари қуйидагича белгиланган:\nкундузги таълим шаклига – 113 минг 530 нафар;\nсиртқи таълим шаклига – 37 минг 675 нафар;\nкечки таълим шаклига – 6 минг 550 нафар.\nМагистрлар тайёрлаш бўйича – 12 минг 900 нафар.\nХорижий олий таълим ташкилотлари ва уларнинг филиаллари ҳамда нодавлат олий таълим ташкилотларида давлат гранти асосида кадрлар тайёрлаш бўйича – 500 нафар.\nҚарорда абитуриентларни рўйхатдан ўтказиш жорий йилнинг 22 июнидан 22 июлига қадар бўлган муддатда Ягона интерактив давлат хизматлари портали ҳамда Давлат тест марказининг расмий веб-сайти орқали амалга оширилиши қайд этилган.


МДҲдаги энг йирик қуёш станцияси ишга...\n11.12.2018 18:40 0 2363\nҚозоғистонда бугун, 11 декабрь куни МДҲ даги энг кучли қуёш электр станцияси ишга туширилди. Бу ҳақда «Казинформ» агентлиги хабар берди.\nҚозоғистон президенти Нурсултон Назарбоев умуммиллий телекўприк доирасида Жамбул вилоятидаги «Бурное» қуёш электр станцияси ҳамда Манғистау вилоятидаги шамол электр станцияси ишга туширилишига старт берди.\nТелекўприкда қатнашган «Samruk Kazyna — United Green» компанияси бош директори Нурлан Капеновнинг таъкидлашича, «Бурное» қуёш электр станциясининг қуввати 100 МВт га тенг бўлиб, МДҲ да тенги йўқ.\nШунингдек, «Нодир металл компанияси» раҳбари Юрий Епишев мамлакат раҳбарига шамол станцияси ҳақида маълумот берди. Манғистау вилоятига ўрнатилган 24 та шамол ускунаси келгуси йилдан тўлиқ қувват билан ишлай бошлайди ва ойига 12 млн. КВт/соат энергия ишлаб чиқара олади.\n2018 йилнинг августида Олмаота вилоятида Қозоғистон ва Хитой компаниялари консорциуми қуввати 150 МВт га тенг қуёш электр станциясини қуришга киришганди. Объект 2019 йил ўрталарида фойдаланишга топширилиши маълум қилинган.\nҚозоғистон қуёш электр станцияси\nХориж 23/04, 10:39\nЖамият 22/04, 21:41\nҲодиса 22/04, 12:13


"Тоттенҳэм" - "Манчестер Сити", "Рома" - "Интер" ва дам олиш кунлари ўтказиб юбориб бўлмас ўйинлар\n11:08 / 01.10.2016\n1-2 октябрь кунлари Европада миллий чемпионат ўйинлари давом эттирилади. Футбол мухлисларини бир қатор қизиқарли ўйинлар кутмоқда.\nБундеслига. "Байер" - "Боруссия Д" (Шанба, 1 октябрь, Матч! Футбол 3, 21:30)\nГермания чемпионати 6-турининг марказий учрашувларидан бири Леверкузенда бўлиб ўтади. “Байер” уйда “Боруссия Д”ни қабул қилади. Мавсумни ўта муваффақиятсиз бошлаган “Байер”га барқарорлик етишмаяпти. Дортмундликлар эса анча омадли старт олди. Тўғри, жамоада бир мағлубият бор. Шунга қарамай, клуб ҳар бир рақибини йирик ҳисобда мағлуб қилишда давом этмоқда. Ҳозирда улар “Бавария”дан кейин 2-ўринда боришмоқда.\nМайдонга туша олмайдиган футболчилар:\n“Байер”: Карим Бельараби, Йоэл Похьянпало, Лукас Бедер.\n“Боруссия Д”: Невен Суботич, Марк Бартра, Марко Ройс, Андре Шюррле, Свен Бендер.\nАПЛ. “Тоттенҳэм” – “Манчестер Сити” ( Якшанба, 2 октябрь, Матч! Футбол 1, 18:15)\nЖорий мавсумда “Манчестер Сити” АПЛнинг барча ўйинларида ғалаба қозонмоқда. Бу жамоадан очко тортиб олиш бирорта жамоага насиб қилмаяпти. Лекин Гвардиола шогирдларини 7-турда жуда қийин ўйин кутмоқда. “Тоттенҳэм” ўз майдонида “Манчестер Сити”ни қабул қилади. Айни пайтда бу икки жамоа турнир жадвалида ёнма-ён жой олишган. Уларнинг очколари борасида тафовут 4тани ташкил қилмоқда.\n“Тоттенҳэм”: Харри Кейн, Мусса Сиссоко.\n“Манчестер Сити”: Кевин де Брюйне, Венсан Компани, Нолито\nРФПЛ. “Зенит” – “Спартак” (Якшанба, 2 октябрь, Матч ТВ, 18:30)\nРоссия чемпионатининг 8-турида “Зенит” ўз майдонида “Спартак”ни қабул қилади. Ортда қолган 7 турдан сўнг икки жамоа ҳам жадвалда бир-бирига яқин жойлашишган. Питерликлар “Спартак” билан баҳсдан олдин Европа Лигасининг 2-турида АЗни 5:0 ҳисобида мағлуб қилди. Жорий мавсумда “Зенит” ҳали мағлубиятга учрамаган. “Спартак”да эса битта мағлубият бор.\nРФПЛ. “Ростов” – ЦСКА (Якшанба, 2 октябрь, Матч ТВ, 21:00)\nТурнинг яна бир ўйини “Ростов” ҳамда ЦСКА ўртасида кечади. Москваликлар чемпионатни ишончли бошлаган ва “Спартак”дан кейин 2-ўринда боришмоқда. Бироқ “Ростов” чемпионатни бироз ёмон бошлади. Ортда қолган 7 турдан кейин жамоа 3 бор мағлубиятга учради. Хуллас, 8-турнинг энг қизиқарли ўйини бўлиши кутилмоқда.\nА Серия. “Рома” – “Интер” (Якшанба, 2 октябрь, Матч ТВ, 23:45)\nА Сериянинг 7-турининг марказий учрашуви Римда бўлиб ўтади. “Рома” азалий рақиби “Интер”ни қабул қилади. Айни пайтда бу икки жамоа турнир жадвалида ёнма-ён жой олишган. Охирги йилларда “Рома” ва “Интер” чемпионатда ўз мавқеини анча йўқотиб қўйган. “Ювентус”ни чемпионликни қўлга киритишига ҳеч қандай қаршилик кўрсата олмаяпти. Бу жамоалар шу кунга қадар 175 маротаба ўзаро тўқнаш келган. Устунлик “Интер” томонида бўлиб, улар 76 бор “Рома”ни мағлуб қилган. “Рома” эса 50та ўйинда “Интер”дан устун келган.\n“Рома”: Томас Вермален, Антонио Рюдигер.\n“Интер”: Жоау Мариу, Марко Андреолли\nфутбол Манчестер Сити Тоттенҳэм


Анекдоты » Скачать музыку бесплатно новинки музыки 2016-2017\n07.07.2015Афанди хонга ғоз пишириб борар эди\nАфанди хонга ғоз пишириб борар эди, йўлда корни очиб, бир оёғини еб қўйди. Хон уни олиб сўради:— Бир оёғи қани?— Бу йилги ғозларнинг ҳаммаси бир оёқли экан,— деди-да, Афанди сув бўйида бир оёғини кўтариб дам олиб турган ғозларни кўрсатди. Хон таёқни кўтариб пўписа қилган эди, ғозлар икки оёқлаб қочди.\n07.07.2015Шаҳар ҳокими Афандига буюрди\nШаҳар ҳокими Афандига буюрди:— Менга бир баҳайбат, қопағон ит топиб келинг!Афанди эса, буйруқнинг аксини қилиб, ювош бир ит топиб келди. Ҳоким Афандини койиди:— Мен сизга «қопоғон ит топиб келинг!» десам, жуда ювош итни олиб келибсиз.\n07.07.2015Афанди бир пошшога балиқ совға қилди\nАфанди бир пошшога балиқ совға қилди. Пошшо бу совға учун Афандига хазинадан бир тилла инъом қилди. Афанди чиқиб кетиши билан вазир пошшога деди:— Ҳар ким балиқ кўтариб келса бир тилладан бераверсангиз хазина бўшаб қолади-ку?— Дарвоке, айтганингиз тўғри. Нима қилиш керак?— Дарҳол Афандини қайтариб келишни буюринг,— деди вазир.\n07.07.2015Йигит қиздан сўради\nЙигит қиздан сўради:- Яхши қиз, бир кўришда муҳаббатга ишонасизми?- Албатта, менда бунақанги вазият жуда кўп бўлиб туради.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ит эгасининг саратонга чалинганини пайқади\t11:48, 15 ноябрь 2016\t62 ёшли британиялик Карин Гибсон исмли аёл ўзининг Падди лақабли лабрадорини жуда яхши кўради, деб хабар беради “Nonbox.ru” нашри.\nКарин ҳайвонларнинг эгасида мавжуд касалликларни сезиши ҳақида эшитган воқеаларни эслади ва кўнгил хотиржамлиги учун врачга кўринишга қарор қилди. Аёл тиббий кўрикдан ўтгандан кейин таҳлил натижаларини эшитиб, даҳшатга тушди: доим ити ҳидлашга ҳаракат қиладиган ўнг кўкрагида без пайдо бўлибди. Врачларнинг айтишича, саратон вақтида аниқлангани учун уни кимётерапиясиз ҳам даволаса бўлар экан. Фанда ҳайвонларнинг эгасига хавф солаётган касалликни сезишлари илгаридан исботланган. Бундай ҳодисаларнинг ҳар бири улкан мўъжизадир.


“Harakat.net” сайти Қирғизистонда судланди\n04 декабр 2020, Тошкент вақти: 19:58\n“Harakat.net” сайтини Қирғизистон ҳудудида ўқишни тақиқлаш тўғрисида Ўш шаҳар суди қарор қабул қилгани ҳақдаги хабарларни Қирғиз Республикаси Бош прокуратураси матбуот хизмати тасдиқлади.\nПрокуратура вакилига кўра, суднинг 16 июл кунги қарорига тилга олинган сайтда 2013 йилнинг май, июн ойларида эълон қилинган “миллатлараро низо қўзғовчи” материаллар асос бўлган.\nАйтилишича, “harakat.net” сайти устидан судга Ўш вилоят прокуратураси арз қилган.\nСайт устидан чиқарилган суд ҳукми тўғрисидаги хабарларда мазкур нашрнинг айнан қайси материаллари прокуратура норозилигига асос бўлгани айтилмаган.\nЎш вилоят прокуратураси масъул ходими Канибек Калбаев Озодлик саволларига жавоб берар экан, “harakat.net” сайти устидан очилган жиноят ишини “Миллий хавфсизлик қўмитаси ўрганаётгани, шунинг учун гап айнан қайси мақолалар устида борганини билиш учун тилга олинган идорага мурожаат қилиш лозимлигини, прокуратура бу ҳақда айта олмаслиги”ни билдириш билан чекланди.\nБош прокуратура тарқатган маълумотларда айтилишича, “harakat.net” сайтида эълон қилинган материалларни Ўш давлат университети мутахассисларидан иборат экспертлар гуруҳи “қирғиз ва ўзбек миллатлари вакиллари ўртасида низо қўзғатишга йўналтирилган”, деган хулосага келган ва шунинг учун Ўш шаҳар суди “harakat.net” сайтини Қирғизистон ҳудудида кўришни тақиқлаш тўғрисида қарор қабул қилган.\nБундан ташқари, Қирғиз Республикаси Давлат миллий хавфсизлик қўмитасининг Ўш вилоят бошқармаси тергов бўлими мамлакат Жиноят Kодексининг 299- моддасида (Миллий, ирқий, диний ва минтақавий низо қўзғаш) назарда тутилган жиноят аломатлари бўйича қўзғатилган жиноят иши юзасидан тергов ҳаракатлари олиб бормоқда.\n“Harakat.net” сайти расмий вакили Абдураҳмон Ташанов Ўш шаҳар суди қарорига муносабат билдирар экан, бундай деди:\n- Ҳаракат нашри бошқа кўпчилик сайтлар, оммавий ахборот воситалари қатори 2010 йилги Қирғизистон воқеаларини тўла ëритиб келди. Қирғизистонда содир этилган хунрезликлар, ўзбекларга қарши қонхўрлик воқеаларини бирмунча объектив ëритди, деб ҳисоблаймиз. Ўш шаҳар судининг бу қарорини қирғиз ҳукуматининг позициясидан келиб чиққан абсурд акт, деб ҳисоблаймиз. Чунки сайтимизда эълон қилинаëтган мақолаларда, хабарларда қардош қирғиз халқини ҳеч қанақа камситишга, миллатлар ўртасига раҳна солишга қаратилган бирорта ҳатти-ҳаракат йўқ. Фақатгина қирғиз фашистлари содир этган хунрезликлар, албатта, жазосиз қолмаслиги керак деган ғоя, иддао бор, деди сайт вакили.\nЎш шаҳар судининг “harakat.net” сайти устидан чиқарган ҳукмига 2010 йил, июн воқеаларидан кейин эълон қилинган материаллар эмас, балки конкрет бир муддат - 2013 йилнинг майидан июнигача эълон қилинган материаллар асос бўлгани хабар қилинди.\nШунинг учун Абдураҳмон Ташановга мана бу саволни ҳам бердик.\n- Майдан июнгача нималар ëритилган эди?\n- Масалан, фашистик ғояларни қандай қилиб инсонийлик йўли билан бартараф этиш йўллари, ўша фашистик ғояларга қарши курашнинг сиëсий методлари ҳақида гапирилган. У ерда тўғридан-тўғри миллий тотувликка раҳна солиш, ўзбеклар билан қирғизларни бир-бирига гиж-гижлаш тенденциялари мутлақо мавжуд эмас, деди “harakat.net” сайти расмий вакили Абдураҳмон Ташанов.\n"Harakat.net" сайтини, айни пайтда "миллатаро низо" қўзғашда уринганликда ҳам гумон қилиш мумкин. Сайтда ўзбек халқига ҳақорат, деб баҳоланиши мумкин бўлган мақолаларга баъзида ўрин берилади. Абдураҳмон Ташанов бундай материалларни "шок терапияси", деб атаб, бундай материаллар ҳам жамоатчилик ҳукмига ҳавола қилиниши мумкин, деган фикр билдирди.\n“Harakat.net” сайтида берилган маълумотга кўра, мазкур нашр “Harakat” мустақил ахборот агентлиги сайти бўлиб, унинг икки ношири мавжуд: бири – Швецияда расмий рўйхатдан ўтган Марказий Осиё жамияти, иккинчиси АҚШда расмий рўйхатдан ўтган “Ўзбекистон сафдошлари - Ҳаракат” жамоат ташкилотидир.\n“Harakat.net” сайти 2010 йил, июн фожеаси билан боғлиқ равишда Қирғизистонда тақиқланган биринчи Интернет нашр эмас.\nФожеадан бир йил ўтиб Қирғизистон парламенти “fergana.ru” сайтига мамлакат ҳудудида тўсиқ қўйиш тўғрисида қарор қабул қилган эди. Тўсиқ 2013 йил апрелида бекор қилинган.\nЖўғўрқу Кенеш депутатлари фикрича, мазкур сайт мамлакатда яшовчи қирғизлар ва ўзбеклар ўртасида низо уйғотувчи материаллар ёритган.\nРасмий маълумотларга кўра, 2010 йил 10 июнида бошланиб, бир неча кун давом этган этник тўқнашувларда 442 киши ҳалок бўлган. Қурбон бўлганлардан 295 нафари ўзбек, 123 нафари қирғиз. Ўлганлар орасида бир рус, бир покистонлик ва бир уйғур ҳам бор.\nЎш воқеалари бўйича 545 киши жиноий жавобгарликка тортилган. Улардан 400 нафари ўзбек, 133 нафари қирғиз, 8 нафари бошқа миллатлар вакилларидир.


21 апрел 2021, Тошкент вақти: 06:25\nСултон Увайс бобо зиёратгоҳи имом-хатиби Абдулаҳим ҳожи Аминжон эшон ўғлининг сўзларига қараганда, Қараний ҳазратлари Яманнинг Қаран қишлоғида таваллуд топган. Унинг асл исми Суҳайл ибн Омир ибн Муроддир. Бу шахс ҳақида Алишер Навоийнинг “Насойимул муҳаббат”, Фаридиддун Атторнинг “Тазкиратул авлиё” асарларида жуда кўп маълумот берилган. Муҳаммад алайҳиссалом Қараний ҳазратларининг дунёга келишини Аллоҳдан сўраб олган ва саҳобаларига унинг Яманда туғилишини билдирган. Рихлат қилиш олдидан пайғамбар ўз ҳирқаларини, салла ва тўнларини Султон Увайс Қаранийга беришни тавсия этган.\nИмом-хатибнинг таъкидлашича, зиёратгоҳга Ўзбекистоннинг барча вилоятларидан, қўшни давлатлардан, узоқ хорижий мамлакатлардан зиёратчилар келади. Бироқ бу ерда меҳмонхона йўқлиги узоқдан келган зиёратчилар учун ноқулайлик туғдирмоқда.\n73 ёшли зиёратчи Анабиби момонинг айтишича, бу ерда зиёратчилар учун шароитлар етарли эмас. Зиёратгоҳда овқат пишириш, таҳорат олиш, ҳатто ўтириш учун ҳам одамлар навбатда туради.\nМаълум бўлишича, зиёратгоҳ табиий газ билан ҳам таъминланмаган. Одамлар ўзлари билан уйларидан ўтин олиб келишга мажбур бўлмоқда. Ичимлик сув масаласида ҳам муаммолар талайгина.\nКишилар бу ерга назр-ниёз, хайр-эҳсон билан келади. “Қишлоқ ҳаёти” газетасининг апрель ойидаги сонида ёзилишича, зиёратгоҳга тушаётган хайр-эҳсонларнинг юздан бири сарфланса ҳам, бу ерни тўла обод қилиб юбориш мумкин.\nИмом-хатибнинг билдиришича, хайр-эҳсондан тушган гуруч, гўшт каби маҳсулотлар ҳар жума куни кам таъминланган оилаларга, етим-есирларга, бева-бечораларга бўлиб берилади. Зиёратгоҳ иккита болалар боғчасини оталиққа олган. Бундан ташқари, 150 оилага 10 минг сўмдан кўмак кўрсатилган. Икки йил илгари эса зиёратгоҳ ҳудудида янги замонавий меҳмонхона бунёд этишга киришилган. Бир ярим минг кишилик масжид ҳам шу мажмуа таркибига киради. Шунингдек, зиёратгоҳда боғ-роғ бунёд этилади, ҳовуз қурилади.\nИмом-хатибнинг таъкидлашича, қурилиш ишларига давлат томонидан ҳеч қандай маблағ ажратилмаган. Барча ишлар хайр-эҳсондан тушган маблағ ҳисобига амалга оширилмоқда. Масжид қурилиши жорий йилнинг рамазон ойи арафасида фойдаланишга туширилиши мўлжалланган.


Хитойнинг яна 8 та шаҳри коронавирус сабабли ёпилди\nХитойнинг Хубэй провинциясидаги Ухань ва Хуанган шаҳарларидан кейин яна 8 та шаҳар – Чиби, Эчжоу, Сяньтао, Чжицзян, Цяньцзян, Хуанши, Эньши ва Сяньнин янги турдаги коронавирус сабабли вақтинчалик ёпилди. Бу ҳақда “РИА Новости” ахборот агентлиги хабар берди.\nУшбу шаҳарларда жамоат транспорти вақтинчалик тўхтатилган.\nКоронавирус пайдо бўлган Ухань шаҳрида энг қатъий карантин режими амал қилиб, бу ерда 23 январь соат 10дан автобуслар, паромлар, метро қатнови тўхтатилган, шаҳарга йўловчи автобуслари ва сув транспорти киритилмаяпти, шаҳарнинг аэропортидан парвозлар ва темир йўл станцияларидан қатнов тўхтатилган. Шаҳарга алоҳида заруратсиз бормаслик ва у ерни тарк этмаслик тавсия қилинган.\nЭчжоу шаҳрида ҳам 23 январь эрталабдан темир йўл ҳаракати, Сяньтаода эса соат 17.00дан барча автобуслар ва сув транспорти ҳаракати тўхтатилган. Шу вақтдан бошлаб Чжицзянда ҳам транспорт қатнови тўхтатилган, шаҳарда фақат супермаркетлар, шифохоналар, бозорлар, АЁҚШлар, дорихоналар ишламоқда, қолган турдаги тижорий фаолият тўхтатилган.


Ҳар кунимиз Наврўз бўлсин! | Ўзбекистон "Адолат" социал-демократик партияси\n24 Март, 14:25 • Тошкент вилояти, Янгиликлар • 409 марта кўрилди • Комментариев к записи Ҳар кунимиз Наврўз бўлсин! нет\nЮртимизда кўклам нафаси кезиб юрган шукуҳли дамларда юртимиз аҳли ҳам Наврўзи олам шодиёналарини кўтаринки кайфиятда ўтказмоқда. Президентимиз Шавкат Мирзиёевнинг жорий йилнинг 28 февралдаги «2017 йилги Наврўз умумхалқ байрамига тайёргарлик кўриш ва уни ўтказиш тўғрисида»ги қарорига асосан, Наврўз байрами Тошкент вилоятида ҳам халқ сайиллари тарзида кенг нишонланмоқда. Ангрен шаҳрининг «Оппартак» маҳалласида «Ҳар кунимиз Наврўз бўлсин!» шиори остида бўлиб ўтган тадбир ҳам йиғилганларга бир олам қувонч улашди.\nНаврўз айёмига бағишланган тадбир Ўзбекистон «Адолат» СДП Ангрен шаҳар Кенгаши томонидан ўтказилди. Унда ҳалқ депутатлари Тошкент вилояти ва Ангрен шаҳар Кенгашлари депутатлари, партиянинг «Аёллар қаноти» ва «Ёш адолатчилар» қаноти вилоят Кенгашлари раислари ҳамда партия фаоллари иштирок этиб, байрам баҳона халқ билан юзма-юз мулоқотга киришилди. Бир пиёла чой устида маҳалла аҳли билан дийдорлашишди. Миллий анъаналаримиз, урф-одатларимиз ўзгача иштиёқ билан намойиш этилди. Меҳмонларга Наврўз таомларидан сумалак, кўк сомса, ҳалим тортилди. Баҳорнинг гўзаллигини тараннум этувчи куй-қўшиқлар, алёру лапарлар барчани рақсга чорлади. Наврўз сайлида бир томонда болакайлар кўм-кўк осмон узра варрак учиришса, бошқа томонда кураги ерга тегмайдиган маҳалланинг кекса полвонлари курашга тушишди. Байрам қизиқчию аскиячиларнинг кўнгилочар хандалари билан янада сермазмун ўтди.\n«Яхши йил – кўкламидан маълум, дейди доно халқимиз. Айниқса, бу йилги баҳор файзли бошланди. Табиатдаги ажиб уйғониш, янгиланиш юртдошларимиз руҳиятига ҳам кўчаётир. Бугунги Наврўз сайлида ҳам барча бирдек баҳорий кайфиятда. Ўзбекона урф-одатларимизнинг намойишлари орқали меҳр-оқибат, муҳаббат туйғулари қалбларимизда яна бир бор жўш урди. Ял-ял ёниб, келин салом қилаётган, ибода тенгги йўқ келинчакларимизни кўриб, беихтиёр дилинг яйраб кетади. Шу билан бирга Наврўзда кекса-нуронийларнинг кўнглини кўтариш, улардан ҳол-аҳвол сўраш ҳам халқимизга хос эзгу қадриятларнинг ёрқин ифодасидир», — деди халқ депутатлари Тошкент вилояти Кенгаши депутати З.Эралиева.\nБайрам сайлида Ўзбекистон «Адолат» СДП депутатлик гуруҳлари аъзолари беморлар, нуронийлар, якка-ёлғизлар, ижтимоий таъминотга муҳтож оилалар ҳолидан хабар олиш учун хонадонларга ташриф буюришди. «Оппартак» МФЙда истиқомат қилувчи Марҳабо Сиддиқова ўзи ва фарзандлари ҳам ногирон бўлганлиги сабабли, Ўзбекистон «Адолат» СДП фаоллари томонидан моддий ёрдам кўрсатилди.\nБир сўз билан айтганда, эзгу қадриятлар байрамида одамларнинг юз-кўзларида, сўзларида шукроналик ҳисси яққол намоён бўлди.\nҲар кунимиз Наврўз бўлсин! was last modified: Март 28th, 2017 by matbuot\n« Ҳафтанинг муҳим воқеаларига бағишланган сиёсий ўқув Уюшмаган ёшлар: «Кўк кит», «Тинч уй», «F57», «WinX» каби ўйинлар вояга етмаган ўсмирларни ўз домига тортаётганлиги ҳақида огоҳлантирилди »


Қизлик пардаси Тўйдан олдин ёшлар жинсий алоқа қилса бўладими? - Jinsiy hayot 18+\nHome » Жинсий алока\nҚизлик пардаси Тўйдан олдин ёшлар жинсий алоқа қилса бўладими?\nAuthor Jinsiy Reading 7 min Views 476 Published by 24.11.2020\nТўйдан олдин ёшлар жинсий алоқа қилса қизни қизлиги олинса кейинчалик тўй бўлганидан кейин ҳомила бўлиши ва ҳомиладорликда қийинчиликлар бўлмайдими?\nУмуман олганда иккита ёш бир бири билан йўй қилиши бу одамлар учун яни шарият томонидан ҳамда қонун учун амалга ошириладиган бир урф одат. Тўй дабдабали бўладими кичик бўладими қонун томонидан никоҳдан ўтиш керак.\nЯни иккита ёш бир бири билан қонуний никоҳдан ўтганлиги ҳақида махсус ҳужжат гувоҳномани олиши керак. Бундан ташқари мулллий қадрятлар асосида ел юрт билиши учун бу қизни ўғирлаб олиб келмади яки ғайри қонуний йўл ишлатмаганини билдириш учун ҳам бу нацалар қилинади.\nБу биринчидан ёшларнинг ота онаси учун иккинчидан ёшларни ўзи кейинчали ери ҳотин бўлиб елга танилади.\nСаволга келадиган бўлсак манашу тўйни қилишдан олдин бизлар қовушиб бир биримиз билан жинсий алоқани қилиб юраверсак бир биримизни висолимизга чимилдик ёки бўлмасам тўй никоҳ деган нарсаларга қарамасдан ертароқ бўлиб кеца.\nТўйдан олдин жинсий алоқа қиладиганлар кўп лекин буларни саволини асосий мақсади манашу ишни қилсакгу кейин тўй бўлганидан кейин, кейинчалик бир биримиздан фарзанд бўлишни хохлаб қолсак тиббий тамонлама қандайдир ўзгаришлар тасир қилмайдими? Қандайдир тиббий муоммолар бизда учраб фарзандли бўлиш биз учун муоммо бўлиб қолмайдими?\nШу каби саволлар ташланмоқда. Кўча тилида айтадиган бўлсак қизлик пардаси бу табият томонидан қиз болага қўйилган бир мухур мисол учун мошина олиганда ҳам унинг пломба пакетлари бўлади нима янги олсангиз биринчи бора маншу нарсани янги ишлатаётганингиздан далолат беради.\nТабият томонидан инсони боласига қизларга қизлигини билдириб турадиган яни у бундан олдин тўшакка ётмади ҳар ким билан жинсий алоқа қилмади деган манони билдириб турувчи қизлик пардаси билан таминланган.\nТиббий тамонлама айтадиган бўлсак тўғридан тўғри ҳомиладорликка ҳеч қандай алоқаси йўқ. Лекин ҳомиладор бўлиш аёл кишини арганизмига боғлиқ. Биринчидан жинсий алоқани тўйдан олдин палапартиш уёқда бу ёқда чала чулпа қиб юрса, тозаликка риоя қилмаса, нотўғри жинйи алоқа қилса бу қизга инфексия юқиши мумкун.\nҚарабсизки торж инфексияси ва бошқа инфексиялар қиз болани қинида жинсий азоларини зарарлаб юради. Қолаверса қиз бола жинсий алоқани бошлаб юборганидан кейин унинг организми туғруққа жадал таёрлана бошлайди.\nҲар бир аёл киши жинсий яқинлик қилганидан кейин унда кучли равишда фалекулалар йетила бошлайди. Айнан манашу пайтда қиз бола туғмасдан қандайдир контрасефтик дори воситаларини ичиб юрса ўша ери била бола бўлмаслиги учун ҳомилани олдини олувчи таблеткалар ичиши.\nБундан ташқари укол олса ҳомилагақарши бу каби қизлар айёр бўлишади. Жинсий алоқани тўй бўлмасдан бошлаб юбордими демак бўйида бола бўлиб қолса буни ел юртдан яшириб бўлмайди.\nШунинг учун бу каби қизлар ҳомила бўлиб қолмаслиги учун курашадилар. Ана енди бу дориларни ичган қиз организми олдингидек тоза соғлом бўлмайди. Ёки бўлмасам жинсий алоқа қилиниб алоқа охирида йигит ташқарига спермасини ташлайдиган бўлса бу ҳам сизда гарманал ўзгаришларга олиб келади.\nҲар сафар жинсия алоқадан кейин қиз организми ана бўлди мана бўлди деб ҳомиладор бўлишга таёрланади. Оқибатда қизда фарзанд бўлмайдику лекин гармонлар ҳар сафар кўтарилиб тушуши оқибатида қизнинг жинсий азоларига зарар йетади.\nҚиз бола еркакни мазасини билганидан кейин ундан қайтиб бўлмайди қарасаки ҳеч ким билмайди. Кейин иккинчи йигийга ҳавас қила бошлайсиз биринчисини чалғитиб иккинчи бола билан ётиб қўйиш мумкун. Ёки бўлмасам фақат битта йигит билан жинсий алоқада бўламан дегани билан бу аёл ҳисобланади.\nОрганизми туғруққа таёр турган қиз ҳисобланади. Ичига сперма кирмаябди леки туғуш керак бўлган вазиятда ўз танасини пустишкалар билан қониқтириб юрибди. Айнан шу сабабдан қиз болада горманал бузулишлар содир бўлади.\nЕнди қизнинг танаси олдингидек тоза емас фалекулалар палапартиш ёрилиб чала йетила бошлайди. Чункий тана ҳохлаганида қиз туғмайдику лекин тез тез алоқада бўлиб турасиз. Туғруқа қарши бази дориларни ичиб қўйишингиз мумкун.\nБахтга қарши бўйида бўлиб қолса бир иккита дори билан таниш билиш қилиб болани аборт қилиб мендекаментоз аборт қилиб тушуриб юбораси. Ҳеч ким билмайди фақар бола билади сиз биласиз. Лекин қизнинг организми расвоси чиққан бўлади. Шундай екан тўғридан тўғри тўйдан олдинги қиладиган жинсий алоқангиз айнан сиз айтаётган қизлик пардани олиш билан сизнинг болалик бўлишга тўсқинлик қилаётгани йўқ. Лекин унинг асорати туфайли бўладиган натижа сизга котта зарар йетказиши мумкун.\nАёл кишининг танаси жуда нозик бўлади. Жинсий алоқани бир бошлаб юбордингизми қизлик пардадан бокираликдан ажралдингиз. Ана енди сизнинг йигитингиз камида ҳафтада бир марта тўшакка тортадиган бўлади сизнинг йигитингиз. Бунга сабаб сизнинг танангизни бир маззасини тотиб кўргани. Албатда оламан тўйдан олдин ҳеч нима бўлмайди.\nБу билан улар ўзларини алдашлари мумкун лекин билайди қизнинг организми зарарлана бошланган. Косани тагида ним коса деганидек тангани иккинчи томонини ҳам инобатга олиш керак. Қизлик пардадан айнан ўз ҳохиши туфайли ажралмасдан қандайдир жарохат туфайли ёки қандайдир нохуш бахциз ходиса туфайли бокиралик пардасидан ажралиб қолган қиз.\nБу воқиядан кейин ҳеч ким билан жинсий алоқа қилмаган бўлса айтайлик у зўрланган ёки бўлмасам ёшлигида қандайдир жарохат орқали қизлик пардасидан ажралган буни ота онаси билади. Лекин у қиз чап юрмади.\nҲеч кимга ўзини туҳфа қилмади, ҳеч ким билан ётиб турмади, ўзига қараган ҳудди бошқа бокиралиги бор бўлган инсофли, диёнатли, қизлар каби ҳаёт кечирди. Бахтга қарши пешонасида шунақа вазият бўлганки қизлик пардасидан ажралган.\nАйнан манашу ўзига тоза бўлган қизлар, сарамжон саришта юрадиган қизлар, шахсий гигиенага риоя қиладиган, ўзини озода тутиб, йигитларга ҳирс бермасдан, ўзига ўзи жинсий қониқтирмасдан қизлигим йўқку деб қинига ҳеч нима тиқмасдан юрадиган қизлар учун қизлик пардаси бор ёки йўқлиги неч нарса емас.\nБу дегани у ертага насб қилса турмушга чиқади, ўйи бўлади у ҳам бошқалар каби фарзандли бўлади. Чунки у қиз тан тарафлама қандайдир бахциз ходиса туфайли қизлик пардасидан ажралиб қолган. Лекин у ҳудди бокира қизлар каби яшаган.\nВа биринчи бор кўз очиб кўргани илк ери яни чимилдиқда кўргани бўлган. Бунақа қизларда муоммолар бўлмайди. Деярли ҳеч қандай организмида ўзгариш ҳам бўлмайди. Чунки улар илк бор жинсий алоқани ўша чимилдиқдан бошлайди ва ўз вақтида керак вақтида еридан ҳомиладор бўлиб бола туғади фарзандли бўлади.\nШириндан шакар фарзандларга ега бўлган қиз албатда оиласида бахтли турмуш тарзини оиласида кўради. Тиббий томонлама ҳар иккала тарафдан сизга жавоб бердим деб ўйлайман.\nҚизларга тавсита: сизга уйланаман деб ишончига кириб, совға саломлар бериб, чиройли ресторанларга олиб бориб, учрашувларда сизга ширин сўзлар аямасдан ана совчи юбораман мана совчи юбораман деб у бу жойда белиздан тутиб лабиздан ўпиб мошинасида сайр қилдириб сизни бошизни айлантириб юрадиган шустрий боллар кўп.\nСизни ўз қармоғига илинтириб, ўша дачасида, ҳечким билмайдиган жойда скингина йиллар давомида ота онангиз авайлаб асраб вояга йеткунингизча сига битта томчи доғ тегдирмасдан қизлик пардасини ўзизга ишониб топширган бокиралигингиздан у йигит ажратади.\nОгоҳ бўлинг қизлар керак бўлса квартираларда керак бўлса кўча куйда мошинада битта кўзини юмгунича қизлик пардасидан ажралиб қолаётган пешонаси шўр бўлган қизлар анчадан анча кўп. Бир мазасини татиб кўргандан кейин кўп қизларни ташлаб кетаётган йигитлар кўп.\nАёл қониқиши учун неча минут жинсий алоқа давом етиш керак?\nЕркаклар олати қанча бўлиши керак?\nЕркаклар олати қанча бўлиши керак? Ёшим йигирмада 12\nЖинсий олатдан сув келиш зарарлими?\nЖинсий олатдан сув келиш зарарлими? Унаштирилган қизим\nҚайси ёшдан уйланиш керак тиббий жихатдан нормаси борми?


Путин Доналд Трампга миннатдорчилик билдирди\n17.12.2017 23:30 0 163\nРоссия президенти Владимир Путин телефон орқали мулоқот чоғида АҚШ президенти Доналд Трампга Санкт-Петербург шаҳрида амалга оширилиши режалаштирилган терактни фош этишда кўрсатган ёрдами учун ўз миннатдорчилигини билдирди, деб хабар беради «Europe1» радиоси.\n«МРБ томонидан тақдим этилган ҳужжатлар қидирув ишлари ва жиноятчиларнинг қўлга олиниши ҳамда террористик актнинг олдини олишга етарли бўлди», дея маълумот берди расмий Кремл.\nПрезидент матбуот хизматининг хабар беришича, террорчилар Қозондаги Нотр Дам ибодатхонаси ҳамда шаҳарнинг гавжум жойларида портлашларни содир этишни режалаштирганлар. ФСБ ходимлари жума куни 16 сентябрда Санкт-Петербург шаҳрида теракт амалга оширмоқчи бўлган ИШИД гуруҳига алоқадор гуруҳни фош қилганини эълон қилган эдилар. Ушбу амалиёт жараёнида чоршанба ва пайшанба кунлари жами 7 киши қўлга олинган.\nФХХнинг маълум қилишича, жиноятчилар ёнидан жуда катта миқдорда портловчи қурилмалар, автоматлар ва ўқ-дорилар топилган. Улар шаҳарнинг гавжум жойларида бир нечта худкушлик ҳужумлари, отишмаларни амалга оширишни режалаштиришгани аниқланган.\nТелефон суҳбати жараёнида Путин Трампдан МРБ бошлиғи ва ходимларига ўз миннатдорчилигини етказиб қўйишини сўраган. Шунингдек у, «мабодо рус хавфсизлик хизмати ходимлари АҚШ ҳукумати ва халқига хавф соладиган террорчилик ҳаракатларига доир маълумотларга эга бўлишса, уни зудлик билан америкалик ҳамкасбларига етказишларини» қўшимча қилган.\nЭслатиб ўтамиз, шу йилнинг апрел ойида Санкт-Петербург шаҳри метросида 14 кишининг ҳаётига зомин бўлган террорчилик ҳаракати содир бўлган эди.


Про лига янги мавсуми олдидан «Нефтчи» клуби Фарғона шаҳридаги Ислом Каримов номидаги театр ва концерт саройида янги футболчиларнинг тақдимот маросимини ўтказди. Тадбирда Фарғона вилояти ҳокими, вилоят футбол ассоциацияси президенти Хайрулло Бозоров, клуб раҳбар, ҳомийлари, мухлислар ва ОАВ вакиллари қаторида Kun.uz ҳамда Tribuna.uz сайти мухбирлари иштирок этишди.\nТақдимот маросимида сўзга чиққан вилоят ҳокими Хайрулло Бозоров Фарғона вилоятида соғлом турмуш тарзини кенг тарғиб қилиш, жисмоний тарбия ва спортни, хусусан футболни ривожлантиришга катта эътибор қаратилаётганини айтиб ўтди. Айниқса, профессионал футбол клубларини шакллантириш, мазкур спорт турини ҳақиқий миллионлар ўйинига айлантириш, иқтидорли ёш футболчиларни танлаш ва тайёрлашнинг самарали тизимини яратиш муҳим вазифага айланганини таъкидлади.\n«Нефтчи» Ўзбекистонда катта тарихга эга клуб, жамоа ўтган йиллар давомида Осиё майдонларида ҳам ўйнаган. Биз «Нефтчи»нинг аввалги шон-шуҳрати ва обрўйини тиклашни мақсад қилганмиз. Бунинг учун малакали мураббийлар штаби ва Суперлига клубларида тўп сурган футболчилардан иборат яхши жамоа тузилди. Вилоят футболи раҳбарияти сифатида биз ва минглаб фарғоналик мухлислар «Нефтчи»ни мавсум давомида қўллаб-қувватлаймиз ва умид қиламизки жамоа ишончимизни оқлайди. Мавсум якунида «Нефтчи» Суперлигага қайтди, дейиш ва барчангизни Про лига ғолиблиги билан табриклаш насиб қилсин», - деди Фарғона вилояти ҳокими Хайрулло Ҳайитбоевич ва клуб олдига Суперлига вазифаси қўйилганини маълум қилди.\nЖорий йилги миллий чемпионатнинг Суперлига ва Про лига баҳсларида Фарғона вилояти шарафини «Қўқон-1912», «Турон», «Нефтчи», «Истиқлол» жамоалари ҳимоя қилади. Вилоят ҳокими барча клубларга омад тилади.\nТадбирда «Нефтчи» бош мураббийи Илҳомжон Мўминжонов сўзга чиқиб, эътибор ва яратилаётган шароитлар учун вилоят ҳокими ва Фарғонадаги ҳомий ташкилотларга жамоа номидан миннатдорчилик билдирди. Раҳбарият ишончига яраша жамоа Суперлигага чиқиш учун бор куч ва имкониятини ишга солишига ваъда берди.\n«Нефтчи» футбол клубининг моддий-техник базаси мавжуд, энди уни янада мустаҳкамлаш, замонавийлаштириш каби вазифалар олдимизда турибди. Энг асосийси бу йил яна чиройли ўйинларимиз билан мухлисларни қувонтирамиз, уларнинг ишончини оқлаймиз», - деди Илҳомжон Мўминжонов.\nТақдимот маросимида «Нефтчи» ПФК мураббийлари штаби, футболчилар, таркибга келиб қўшилган легионерлар, жамоа либоси ва «Нефтчи» ПФК янги логотипи билан таништирилди.\nШундан сўнг жамоага янги таклиф этилган футболчиларнинг расмий таништирув маросими ташкил этилди.\nҚуйида 2021 йилги Про лига мусобақаларида иштирок этадиган «Нефтчи» футболчиларининг тўлиқ рўйхати келтирилган:\nДарвозабонлар: 1. Машҳуржон Муҳаммаджонов (Насаф), 12. Шуҳратилло Раҳмонов, 45.Акбар Тўраев.\nҲимоячилар: 18. Сайдулло Раҳматов (ОКМК), 22. Умар Адҳамзода (Нефтчи), 18.Шавкат Муллажонов (Сўғдиёна), 33.Тоҳиржон Шамситдинов (Навбаҳор), 2.Акмал Шораҳмедов, 4. Шодиёр Ҳожиматов, 5.Дарко Станоевич (Сербия), 44. Дарко Станоевич (Сербия).\nЯримҳимоячилар: 8.Исломбек Каримов, 17.Абдуллоҳ Олимов, 7.Собит Синдаров (Қўқон-1912), 6.Худойшукур Сатторов (Металлург), 21.Аъзамжон Алиев (Сурхон), 14.Шерзод Каримов (Сурхон), 11.Иззатилла Абдуллаев (Бухоро), 10.Сардор Абдунабиев (ОКМК), 77.Жасурбек Абдулбеков (Бунёдкор), 71.Руслан Рўзиев (Пахтакор).\nҲужумчилар: 25.Сарвар Солиев, (Сурхон), 91.Марко Обрадович (Сербия), 9.Отабек Зокиров (Нефтчи), 99.Улуғбек Ҳошимов (Пахтакор), 13.Абдул Азиз Юсупов (Локомотив). Достон Тошматов (Нефтчи).\nИлҳом Мўминжонов бугундан «Нефтчи»да иш бошлайди


by · Published 23.05.2019 · Updated 23.05.2019\nЯнгиерлик мактаб ўқувчиси ҳазратнинг 120 та ғазалини ёд билади\nЗал сув қуйгандек жим-жит. Фақат ғазал ўқиётган қизгинанинг соҳир овози эшитилади.\nЎн сакиз минг олам ошуби агар бошиндадур,\nНе ажаб, чун сарвинозим ўн сакиз ёшиндадур…\nҲазрат Навоийнинг сеҳрли қаламидан тўкилган байтлар барчани масту мустағриқ қилган. Ғазалдаги ҳар бир сўз ипга тизилган маржон мисоли гўзаллик касб этиб борарди. Навоийшунос олим Ваҳоб Раҳмон ҳам ғазал ўқиётган қизнинг нозик қочиримларига қойил қолиб ўтирарди. Ғазал тугаши билан зални қарсаклар тутиб кетди.\n—Ажойиб, балли, қизим! Навоий бобонгнинг руҳини шод этдинг! —дея волидаи муҳтарамаси Раънохон ва устози Жамилахон алқаганча Ситорабонуни оғушларига олди.\nҲазрат Навоий ғазалларига шайдолик қаҳрамонимизда жуда эрта —5 ёшларида бошланган эди. Бобоси раҳматли Абдумалик Қаҳҳоров шоиртабиат киши эди. Шеърлар ёзарди. Каттагина кутубхонаси бор эди. Тили бурро набирасига ғазал ёдлатиб, тинглашни яхши кўрарди. Ситорабонунинг қувваи ҳофизаси кучли эди. Ҳазратнинг мураккаб ғазалларини тўрт-беш марта ўқиб ёд оларди-да, бутун оила аъзоларига ёд ўқиб берарди. Бобосидан фарзандларию набираларига ўзи битган “Зиёли уфқлар” ва “Аждодлар” деб номланган китоблар мерос бўлиб қолди.\nСиторабону Абдумаликованинг ҳақиқий истеъдоди 8-синфда ўқиб юрган кезларида юзага қалқиб чиқди. Ажойиб кунларнинг бирида устози, она тили ва адабиёт ўқитувчиси Жамила Сарибоева шогирдини ёнига чорлаб:\n—Яна тўрт кундан кейин “Навоий ворислари” танловининг Янгиер шаҳар босқичи бўларкан. Қатнашчилар ҳазратнинг камида 20 та ғазалини ёд билиши шарт экан. Шу ишни эплай оласанми? —дея Ситорабонуга юзланди.\n—Ишончингизни оқлайман, устоз! —деди сир бой бермай қизгина.\nЎзбекистон Республикаси “Миллий тикланиш” демократик партияси томонидан ташкиллаштирилган танловнинг шаҳар босқичда Ситорабону фахрли иккинчи ўринни эгаллади.\nШу-шу ҳазрат Навоий ғазалларига ошуфта бўлиб қолди. Ситорабонунинг хотира сандиғида маънавий пиримизнинг ғазаллари кун сайин кўпая борди. У ҳар гал янги ғазални ёдлаганида биринчи бўлиб онасига ўқиб берарди. Сўнгра устозининг назаридан ўтказарди. Тушунмаган сўз ва ибораларни луғат ёрдамида ойдинлаштирарди.\nБу йил Ситорабонунинг ҳазрат бисотидан ёд олган ғазаллари 120 тага етди. ЎзМТДП томонидан анъанавий тарзда ҳар икки йилда ўтказилиб келинаётган “Навоий ворислари” танловининг шаҳар босқичда яна биринчи ўринни эгаллади. Танловнинг вилоят босқичида эса иккинчи ўрин билан кифояланди. Ҳакамларнинг бу қароридан Ситорабону ҳечам хафа бўлмади. Ҳазрат ғазалларини дил-дилдан, сўзлардаги қисқа ва чўзиқ унлиларга хазин бир руҳ бағишлаб ўқишнинг ҳадисини олди. Биз ундан бир ғазал ўқиб беришини илтимос қилдик. Ситорабону ўрнидан турди-да, бирпас индмай турди. Ўзини ғазал руҳига мослади. Сўнгра кўзларини бир нуқтага қадаганча ёддан ўқий бошлади. Ўқирманнинг ҳиссиёти дарров менга кўчди. Яхши қўшиқ эшитгандай мутаассир бўлдим. Ҳазрат сўзининг кучига яна бир карра иймон келтирдим.\nОрадан кўп ўтмай “Навоий ворислари” танловининг узвий давоми сифатда “Мангу сўнмас сиймолар” танлови ташкил этилди. Унда ўқувчилар ҳазрат Мир Алишер Навоий ва Бобур Мирзоларнинг ғазаллари бўйича беллашдилар. Бу сафар шаҳарда ҳам, вилоятда ҳам Ситорабону билан тенглашадиган рақиб топилмади. Унга танловнинг республика босқичида қатнашиш ҳуқуқи берилди. Айни шу палла кўричаги хуруж қилиб, танловнинг якунловчи босқичида иштирок этолмади. Шифохонда шипга қараб ётиб, ҳазрат Навоий ва Бобур Мирзонинг ғазалларини ёд ўқиганча ўзига таскин берди.\nАйни кунларда Ёшлар иттифоқи вилоят Кенгаши мактаб жамоалари ўртасида “Мушоира” танловини ўтказмоқда. Янгиер шаҳри шарафини 5-умумий ўрта таълим мактабининг ўқувчилари ҳимоя қилмоқда. Янгиерлик шеърият шайдолари шу кунгача Сардоба, Ховос ва Мирзаобод туманлари жамоаларини енгиб, финалга чиқишди. Танловнинг мукофоти катта. Ғолиб жамоага Ёшлар иттифоқи вилоят Кенгаши 3 минг жилд китоби билан кутубхона қуриб беришни ваъдалаган.\n—Мана шу танловда ғолиб чиқсак, мен яшаётган “Наврўзобод” маҳалласида янги кутубхона қад ростлайди, —дейди Ситорабону.\nҚаҳрамонимиз шу йилнинг ўзида ёд олган ғазаллари сонини 500 тага етказмоқчи. У ҳазрат Навоийдан ташқари Бобур Мирзо, Огаҳий, Увайсий, Муқумий, Фурқат, Эркин Воҳид ғазалларини, Зулфияхоним, Абдулла Ориф, Муҳаммад Юсуф шеърларини севиб ёд олади.\nСиторабону ғазал ўқиш санъати билан вилоятимизда анча танилиб қолди. Уни вилоят телерадиокомпанияси тез-тез “Хайрли кун” дастурига чорлаб туради. Яқинда Гулистон давлат университети жамоаси Ситорабонуга ғазалхонлик кечасида иштирок этиш таклифи билан чиқди.\n—Ситорабону бизнинг фахримиз, —дейди мактаб директори Раҳматулла Ядгаров. —У барча фанлардан аъло баҳоларга ўқийди. Айниқса, мумтоз адабиётга муҳаббати кучли. Ундан ғазал эшитсангиз, беихтиёр сеҳрланиб қоласиз.\nСиторабонунинг келажакдаги орзуси — навойишунос олим бўлиш. Зеро, ҳазрат қолдирган мерос уммонларга менгзагуликдир. Бу уммоннинг тагидан дуру жавоҳирларни териб олиш учун юзлаб илм ғаввослари керак. Ажаб эмас, Ситорабону Абдумаликова келажакда ана шундай изланувчан илм ғаввосига айланса.\nНафсиламрини айтганда, ўзбекман, ўзбекистонликман деган ҳар бир киши ҳазратни ўқиши ва уқиши керак. Ана шунда жамиятимизда комил инсонлар сони кўпайгандан кўпаяди. Ҳазратни ўқимаганлар эса ҳассос шоиримиз Эркин Воҳид айтганларидек:\nАлдангани, алла бўлгани шудир.\nЮлғич азиз бўлиб, билгич хор бўлса,\nПайтаванинг салла бўлгани шудир.\nНе бахтки, юртдошларимиз орасида ҳазрат китобларини ҳар куни варақлаб, ёд оладиган Ситорабону Абдумаликовага ўхшаган қизларимиз бор. Навоий руҳи яшар экан миллатимизнинг келажаги албатта, нурафшон бўлғай.\nМАРКАЗГА БИНО ЗАРУР\nby · Published 25.02.2020 · Last modified 04.03.2020\nby · Published 14.03.2020 · Last modified 23.05.2020


Ниҳоят, Роскомнадзор расман Telegram’ни блокдан чиқарди! - Terabayt.Uz\nРоссия Федерациясининг Алоқа, ахборот технологиялари ва оммавий коммуникациялар соҳаси назорати бўйича федерал хизмати 2018 йилдан бери Telegram мессенжерини расман блоклаб қўйган эди. Лекин фойдаланувчилар барибир йўлини топиб ундан фойдаланиб келишаётганди, охири куни кеча Роскомнадзор бу тақиқни бекор қилди.\nМазкур мессенжер асосчиси – Павел Дуровнинг бу ҳақдаги расмий пости эълон қилинган бўлиб, Telegram Uzbekistan уни ўзбек тилига ўгирган ва унда шундай дейилади:\nАжойиб янгилик – Роскомнадзор Россияда Telegram’ни расман блокдан чиқарди. Мен барча россиялик Telegram фойдаланувчиларини ушбу ижобий ўзгариш билан табриклайман – ва бу ўзгариш узоқ муддатли бўлишига умид қиламан.\nБлокдан чиқариш натижасида амалда нима ўзгаради? Россиядаги Telegram мобил иловаларининг барқарорлиги ва тезлиги ошиши керак. Telegram каналлари ва хизматларига тўғридан-тўғри ҳаволалари VPN’га уланмасдан ҳам ишлайди, бу эса канал ва чатлар иштирокчиларининг кўпайишига олиб келади. Шу билан бирга, шахсий маълумотларни сақлаш режасида ҳеч қандай ўзгариш йўқ – шахсий маълумотларнинг махфийлиги ва шахсий ёзишмаларнинг махфийлиги барча мамлакатларда Telegram’нинг асосий қонун-қоидаси бўлиб қолмоқда.\nБлокировкадан чиқариш IT-тадбиркорлар ва инвесторлар учун яхши белги бўлади, деб ўйлайман. Россия ҳукуматининг ушбу ва бошқа соҳалардаги бундай ҳаракатлари оптимизм туғдирмоқда. Умид қиламанки, ижобий ҳаракатлар йўналиши сақланиб қолади ва Россия рақамли соҳада ўз имкониятларини амалга ошира олади.\nСўнгги икки йил ичида Telegram’дан фойдаланишда давом этган барча россияликларга раҳмат. Сизнинг ишончингиз ва қўллаб-қувватлашингиз бу вақт давомида жамоамизни илҳомлантирди. Ишонаманки, ушбу қўллаб-қувватлаш бугунги тадбирнинг сабабларидан бирига айланди.\n#Telegram #Telegram Desktop #иловалар #мессенжер #Павел Дуров #Telegram X #Роскомнадзор


Ўзбекистондаги ёнилғи шаҳобчларидан биридаги "Хуш келибсиз!" ёзуви мижозлар йўқлигидан ҳижолат бўлган кўринади.\nҚашқадарё вилояти, Ғузор туманининг Туркманистон билан чегара ҳудудидан яширинча бензин олиб ўтаётган Эркин Абдуллаевни туркман чегарачилари отиб қўйди. Шу кунларда Ўзбекистондаги бензин тақчиллиги ўзбекистонликларни турли куйга солмоқда, хусусан ўлим билан ўйнашишга мажбурламоқда.\nҚашқадарё вилоятининг 3 тумани — Нишон, Деҳқонобод ва Ғузор туманлари қўшни Туркманистонга чегарадош.\nБундан беш йил муқаддам ҳар уч туман ҳудудидан қўшни республикага олиб ўтувчи овлоқ йўлларни топиш мумкин эди. Аммо, чегаралар мустаҳкамланиб, тиканли сим тўсиқлар тортилганидан сўнг бу овлоқ йўлларининг кўпчилиги беркилиб кетди.\nҚашқадарё вилояти ҳокимлиги мутасаддиларига кўра, ҳозир фақатгина Нишон тумани орқали белгиланган давлат чегара пости орқали Туркманистонга ўтиш мумкин.\nҚашқадарё вилояти ҳокимлиги расмийси Озодлик мухбири билан суҳбатда деҳқонободлик Эркин Абдуллаевни Туркманистон чегарачилари отиб ўлдирганидан бехабарлигини айтар экан, воқеанинг Ғузор ёҳуд Деҳқонобод туманида содир бўлиши мутлақо мумкин эмас, деди.\n- Деҳқонобод зонасида деялри проход қиладиган жой йўқ. Ҳамма жойи тоғ¸ ангарлар жойлашган. Бизда фақат Нишон туманидан Туркманистон томонга ўтиш мумкин. У ердан ҳам бензин олиб ўтадиган пороходолар йўқ. Ҳамма жой ангар бўлиб ëтибди. Бизда олдин Нишонда очиқ зона бўларди. У ҳам ҳозир тўсилган. У нарсалар ҳозир тугаб кетди. Олдинлар бўлган бўлиши мумкин. Лекин мен сизга гарантия бериб айтаман ундай ҳолатлар йўқ. Чунки мен ўзим чегарада жуда кўп юраман,- деди Қашқадарё вилояти ҳокимлиги мутасаддиси.\nЎзбекистон инсон ҳуқуқлари ташаббус гуруҳининг Қашқадарё вилояти бўлими вакили Жўра Муродов 32 икки ёшли Эркин Абдуллаев туркманистонлик чегарачилар томонидан отилгани, ўнг елкасидан олган жароҳати боис 19 июл куни вилоят шифохонасида оламдан ўтганини аниқлашга муваффақ бўлган.\n- Туркманистон чегарасидан ноқонуний яширин йўл билан чегарани бузиб ўтиб, бизнинг Қашқадарë вилояти¸ Ғузор тумани ҳудудида қочиб ўтаëтганда Туркманистон чегара қўриқчилари томонидан ўнг елкасидан отилган. Қачон¸ қайси пайт отилганини ҳеч ким билмайдию¸ кейин Қарши шаҳар тез тиббиëт марказига олиб борилиб, 19 июл куни ўша ерда жон берган,- дейди қашқадарёлик ҳуқуқ фаоли.\nЭркин Абдуллаев каби якка тартибда бензин контрабандаси билан шуғулланган фуқароларнинг туркман чегарачилари томонидан отиб ўлдирилиши ҳоллари авваллари кўп бўларди, дея давом эттиради Жўра Муродов.\n- Масалан, бундан уч-тўрт йил аввал биттаси бензин олиб келаëтганида бетоблиги туфайлими йўлда совуқдан музлаб ўлиб қолган эди. Яна бир сафар эса қаторасига уч-тўрт мотоцикл ўтган. Йўл назоратчилари уларни қувлаганда, биттаси мотоциклдан тушиб кетган ва қолганлари уни босиб ўтиб кетган. Ҳалиги одам ўлган эди. Шунақа қилиб, чегара бўйлаб тоғли жойларга тўғри келади. Бир хил жойлар дарë бўлади. Эшитишим бўйича ана шунақа ерлардан ўтиб кетадиган жойлари бўлганда. Туркманистон-Ўзбекистон чегарасида шўр сув оқадиган Шўрдарë деган жойи ҳам бор. У ерда ҳам ўлим билан боғлиқ бундай ҳолатлар кўп бўлган,- дейди Жўра Муродов.\nКейинги йиллар давомида бундай ҳоллар камайиб қолган эди, бироқ шу йил баҳордан бошлаб бензин контрабандасининг кўпйиб қолгани яна кузатила бошлади. Вилоятнинг Туркманистонга чегарадош Нишон туманида истиқомат қиладиган деҳқон йигит Абдумалик бу йил бензин нархи қимматлагани, кейинчалик эса тақчиллашгани бунга сабаб бўлди, дейди.\nУнинг икки дўсти шу йил март ойида мотоцикл билан Туркманистондан яширинча бензин олиб ўтиб, сотиш билан шуғулланишга уриниб кўрган, аммо, бу уриниш муваффақиятсизлик билан тугаган.\n- Улар мотоциклда ўтаётганда орқасидан чегарачилар отишганда. Ўша пайтда улар қумлик жойга тўғри келиб қолишган бўлган. Бу йўлда зовур¸ коллекторлар бор. Отгандан кейин рулни бошқаролмай йиқилишган. Йиқилган пайти келиб ушлашган. Иккаласини ҳам ушлаган. Биттаси абжирроқ бўлган. Иккита қоровулни уриб, қочиб кетган. Шериги қолиб кетган. Кейин эшитсак, шеригини туркманлар 5 йилга қамаворишибди,- дейди нишонлик Абдумалик.\nҚашқадарёнинг Таллимаржон шаҳрида эса Туркманистон ва Ўзбекистон чегарачилари билан келишилган ҳолда ноқонуний равишда туркман бензинини олиб ўтиш ҳоллари ҳар доим кузатиб келинлган.\nБуни таъкидлаган Жўра Муродовга кўра, июн ойидан июл ойининг 20 санасига қадар вилоятдаги аксарият ёнилғи қуйиш шаҳобчаларида бензин деярли бўлмагани боис, бундай ҳолатлар яна-да кўпайган.\n- Шу йил июн ойи бошидан бу ëғига деярли уч ой бензин дефицит бўлиб колонкаларда умуман сотилмай қўйди. Июл ойининг 20 сидан бу ëғига озми-кўпми сотилаяпти. 50 кун бензин батамом бўлмади. Бу аҳолининг яшаш тарзига биринчи навбатда катта таъсир қилаяпти. Аниқ нархнинг йўқлиги¸ назоратнинг йўқлиги. Масалан, Қарши-Нишон оралиғида таксилар 1000 сўмдан қатнарди. Ҳозир 1500 сўм бўлиб кетди. Қишлоқ хўжалигининг ҳамма соҳасига таъсир қилган, кўп ҳолатлар издан чиққан,- дейди Қашқадарёда истиқомат қиладиган Жўра Муродов.\nУшбу вазиятга ойдинлик киритишини сўраб, вилоятидаги баъзи мутасадди ташкилотлар, жумладан, Қашқадарё вилояти ҳокимлиги, Қашқадраё “Нефтгазсаноатқурилиш” акциядорлик жамияти каби ташкилотларга мурожаат қилдик. Аммо, жўяли жавоб ололмадик.\nЖумладан, вилоятнинг “Нефтгазсаноатқурилиш” акциядорлик жамияти расмийси: “Ҳар йили режа асосида лимит белгиланади, ана шу лимит бўйича Бухоро нефтбазасидан керагича бензинни оляпмиз. Бизга етарли ҳозирча. Газ ҳам бор”, деб жавоб берди.\nВилоятдаги йирик шаҳарлар марказларидагина фаолият юритадиган ёнилғи қуйиш шаҳобчаларидаги бензин тақчиллигини изоҳлаб берадиган мутасадди топилмади.\nВилоятдаги ҳайдовчиларнинг аксарияти бензинни қўлдан сотиб олади. Шундай ҳайдовчилардан баъзилари август ойи бошидан бери қўлда сотилаётган бензин ҳам 3500 сўмгача чиқди, дейди.\nНишон туманида истиқомат қиладиган деҳқон йигит Абдумалик бисотидаги “Москвич” русумли автомобили учун баъзан бензин қидириб, ҳалак бўлиб қолишини айтади.\n- Бизда заправка йўқ опа. Москвич¸ Урал билан олиб келиб сотишади. Ҳозир Туркманистондан унча кўп ўтмаяпти. Ҳар-ҳар замонда ўтиб, белгиланган точкаларига 200-300 сўм фойда қоладиган қилиб ташлаб кетишади. Ўшалардан олиб машинага қуямиз. Ундай тоза бензинмас у. У ҳам шу кунларда 2200 бўлди. Яна битта-иккита гаплар эшитиб қолдик¸ Қаршида заправкаларга 1800 дан бензин чиқибди, деб. 1800 заправкага чиққан бўлса¸ демак 1900-2000 атрофида келиб қолади бизга ҳам. Олиб-сотарлар олиб келиб точкаларга бериб кетишади. Биз точкалардан оламиз,- дейди нишонлик деҳқон йигит Абдумалик.\nБензин тақчиллашганидан буён бошқа вилоятлардаги каби Қашқадарёда ҳам ёнилғи қуйиш шаҳобчаларига келтирилаётган чекланган миқдордаги бензин қўлга чиқиб кетмоқда.\n- 1800 ми ҳозир давлат нархи бензиннинг? Мана 3500 дан ҳам бензин олиб миндик. Яъни, уч-тўртта Москвич борадида¸ Москвич тоннага яқин юк кўтаради-ку, тонна олмаса ҳам 200 литр бензинни заправкадан олади. Унча-мунча фойда қоладида. Заправкада сотгандан кўра Москвичларга сотгани қулай уларга. Заправканинг ëнидаги домларда ҳам кичкина қилиб “бензин” деб ëзиб қўйибди. “Бензин қаерда?” десангиз¸ кўрсатиб юборади. Баклашкаларга солинган. Олиб ишлатдик. Қўлга чиқиб кетганда шунақа,- дейди Қашқадарёнинг Нишон туманидан бўлган Абдумалик.\nШу тариқа, Ўзбекистонда бензиннинг тақчиллашгани ва бунинг ортидан нархи рекорд даражада ортгани боис қўшни Туркманистонда ўзбек сўмига 500 сўм бўлган бензинни не машаққат билан бўлса-да, Ўзбекистонга олиб ўтиб, 2500 - 3500 сўмдан сотиб, пул топишга иштиёқмандлар сони ортмоқда.\nЭслатиб ўтамиз, Ўзбекистонда бензин тақчиллиги аввалига май ойининг охирларидан Тошкент шаҳрида кузатилди. Июн ойидан бошлаб эса бу тақчиллик республиканинг бошқа вилоятларига ҳам кўчди.\nБу тақчиллик эса аввалига Қозоғистон нефт маҳсулотлари экспортини тақиқлагани билан боғланди.\nҚозоғистон ҳукумати дастлаб шу йилнинг 1 июлига қадар нефт маҳсулотлари экспортини тақиқлади. Кейин бу тақиқ муддатини 2010 йилнинг 1 ноябрига қадар узайтирди.\nБундан ташқари, мамлакат расмийлари буғдой ўримидан бошлаб, пахта йиғим-терими якунланадиган пайтга қадар мамлакатда ёнилғи махсулотлари етишмаслигини кўпроқ хом-ашё маҳсулотлари тақчиллиги билан боғлиқлигини айтиб келишади.\nБироқ, баъзи таҳлилчилар буни мамлакатда нефт ва газ саноати, нефт-газ маҳсулотлари таъминоти соҳасини ўз назоратига олгани айтиладиган “Зеромакс” ширкатининг ёпилиши билан ҳам боғлайди. Мамлакатдаги ёнилғи қуйиш шаҳобчаларининг аксариятига эгалик қилган ва аввалига “Зерокмакс” ширкатига қарашли бўлган “ЎзГазОйл” ширкатининг ёнилғи қуйиш шаҳобчалари май ойида иккинчи бор ёпилган, бунинг ортидан аввалига Тошкент шаҳри кейин эса республиканинг кўпгина вилоятларида бензин қаҳатлашиб кетган эди.\nАйни кунларда давлат ҳисобига ўтказилгани айтилаётган “ЎзГазОйл”нинг Тошкент шаҳридаги бир неча йирик шаҳобчаларигина қисман ишламоқда, холос. Республиканинг бошқа вилоятларида эса ҳануз ёпиқлигича қолмоқда.\nЭҳтиëт бўлинг¸ ҳаëт учун хавфли ëнилғи!


Улуғ ёзувчи Одил Ёқубов умр йўлдоши Марям ая хотираларидан (26-27) | ДУНЁ ЎЗБЕКЛАРИ | Mobile Version\n04/23/2013 Ismat Khushev Адабиёт\n«Улуғбек хазинаси»нинг дунёга келишига туртки бўлган воқеа-ҳодисалар ҳақида ўқигансиз, деб ўйлайман.\nМен бу китобнинг ёзилиш жараёни, унинг қийинчиликлари ҳақида ўйласам, қаламим қоғоз устида тўхтаб, хаёлот оламида сузиб кетаман.\nҲовлида ўзимизнинг ва қариндош-уруғларимизнинг фарзандлари – жами 7 нафар ўғил боланинг қий-чуви.\nКаттаси ўн ёш, кичиги икки ёшда бўлган болакайларнинг югуриб-чопишлари, бир-бирлари билан кураш тушиб қилган тўполонларини кўз олдингизга бир келтириб кўринг-а.\n«Жим бўлинглар», деган гап уларнинг қулоғига кирармиди. Хуллас, ҳовлида тарақ-туруқ, бақир-чақир авжида.\nУйда эса асарнинг дастлабки қўлёзмаси ёзилмоқда, ўчирилмоқда, яна тузатиб ёзилмоқда. Тарихий асар эмасми, жуда зийраклик ва эътиборни талаб этади. Ўша даврнинг руҳини сингдириш, қаҳрамонларнинг кийим-бошларини тўғри тасвирлаш лозим. Тил масаласига ҳам алоҳида урғу берилиши шарт. Кўчиришга топширгунча бу ҳол неча марта такрорланарди. Машинкадан чиққан 3 нусха сараланиб, яна тузатиш ишлари бошланади. Хуллас, асарнинг туғилиши бир инсон боласининг туғилиши билан тенг.\n«Улуғбек хазинаси» – тарихий асар, тарихни ёритишда эса аниқ ва мўътабар маълумотларга таяниш лозимлиги, бирор воқеа ёки ҳодисани хато кўрсатиш мумкин эмаслигини чуқур англаб етган Одил ака жуда эҳтиёткорлик ва масъулият билан ишларди. Машинкадан чиққан вариантларни кўриб чиқиш зиммамга тушгани сабаб мендан ҳам шуни талаб қилардилар. Асар устида сабр-бардош билан биргалашиб тер тўкканмиз.\nШунинг учун «Улуғбек хазинаси» фақат Одил аканинг эмас, балки бутун оиламизнинг «фарзанди» (агар китобни шундай аташ жоиз бўлса) десам янглишмайман. Бу асарнинг яратилишига болалар ҳам ўз шовқинлари билан каттагина улуш қўшганлар.\nБуюк шахс – Мирзо Улуғбек ҳаётининг энг ақл ва заковатга тўлган, айни маҳалда, фожиали қисмини қамраб олган тарихий асар жуда машҳур бўлиб кетди. Дунёнинг 47 тилига таржима қилинди.\nЎзбекистон Телерадиокомпаниясининг «Олтин фонди»га кирган «Улуғбек хазинаси» ва «Диёнат» романлари асосида олинган беш қисмли телевизион театрлар узоқ муддат экранлардан тушмай намойиш қилинган.\nМосква шаҳрида «Диёнат» романи асосида икки серияли тўла метражли бадиий фильм ишланган. Бундан ташқари, адибнинг 14 та асари асосида киноповестлар, теленовеллалар, видеофильмлар суратга олинган.\nЎзбекистон ва бошқа қўшни ҳамдўстлик мамлакатларида барча асарлари радиопостановка қилинган.\n«Улуғбек хазинаси»дек йирик асарни ёзиш ёзувчидан нафақат катта ижодий, балки жисмоний меҳнатни ҳам талаб этади. Романга сарфланган меҳнатнинг оғирлигидан ҳориб-чарчаб чиққан Одил аканинг кўнгли матбуотда кетма-кет чоп этилган ижобий тақризлар, қаламкаш дўстларнинг самимий сўзлари ва китобхонлардан келган кўплаб хатлардан таскин топди. Бу эътирофлардан енгил нафас олиб, дунёни ўз кўзимиз билан кўришни ихтиёр қилдик.\nСталин вафотидан кейин, 60-йилларнинг бошларида хорижий мамлакатларга сайёҳ сифатида бориш имкониятлари туғилди. Европа бўйлаб, Дунай мамлакатларига ва бошқа йўналишлар бўйича саёҳатлар уюштирила бошланди.\nАммо «темир парда» кўтарилган бўлса-да, партия нафақат оддий фуқаролар, ҳатто зиёлиларга ҳам ишончсизлик билан қарарди. Шунинг натижаси бўлса керак, чет эл сафарлари осонлик билан амалга ошмасди. Ўртада турли-туман ҳужжатларни тўлдиришлар, расмиятчиликлар, «суҳбатлар»дан ўтган кишиларгина хорижий саёҳатларга бора олардилар.\nЕвропа мамлакатларига борувчилар ўзбек зиёлиларининг юксак диди ва маданиятини намойиш қилишлари лозим эди. Бунинг учун яхши кийиниш, Европада расм бўлган модага риоя қилиш талаб этиларди.\nМаълум бўлишича, Европада болонье ёмғирпўши модадан қолган…\nҚора костюм, қора галстук эса таъзияга борувчилар учун…\nХуллас, талаб даражасидаги кийим-кечакни ҳозирлаш ишлари анча чўзилиб, куз ҳам келиб қолди. Ниҳоят, биз ҳақимизда текширилган барча маълумотномалар «тоза» чиққан бўлса керак, Дунайбўйи мамлакатларига саёҳатимиз бошланди. Самолёту поездда юра-юра Украинанинг чегара порти – Измаил шаҳрида «Дунай» теплоходига жойлашдик.\n«Дунай» теплоходи унча катта эмас, саёҳатчилар учун мўлжалланган бўлиб, ёз давомида бир неча қатновдан кейин куз ва қиш ойларида «дам оларкан».\nТеплоходда бир кеча ором олиб, тонгни дарёда қаршиладик. Нонуштага чақиришганда гуруҳимиздан бир киши йўқлигини эшитдик. У одам Тошкентда шунча огоҳлантиришларига қарамай, ортиқча пул олиб ўтмоқчи бўлган экан. Билиб қолишипти-ю, шу заҳоти орқага қайтаришипти.\nТеплоход оқимга қарши сузиб, Ғарбга қараб йўл олди. Саёҳатни Руминия билан танишишдан бошладик. Бизларни автобусда Бухарестга олиб бориб, олиб келиб қўйишди. Автобусда кетар эканмиз, деразадан румин деҳқонининг аравачада газ баллонини ортиб кетаётганини кўрамиз. Афтидан, табиий газ йўққа ўхшайди. Йўл бўйлари гулзор. Уйлар баланд девор билан ўралмаган. Бир ҳовлининг орқасига бошқа ҳовли жойлашган. Уйлар кўчага эмас, ҳовлига қаратиб қурилган. Деразалар ҳовли томонга очилади. Нимаси биландир ўзимизнинг уй-жойларга ўхшаб кетади. Балки туркларнинг уйидир, лекин аниғини билолмадим.\nҚаерга бормайлик, черков, бутхона, қабристон зиёрати. Қабристонда Иккинчи жаҳон урушида қаҳрамонона ҳалок бўлган ватандошларимизнинг исми-шарифлари туғилган йили билан кўрсатилган. Ўзга юртларда хоки қолган юртдошларимиз қабрига гулдасталар қўямиз.\nШундай қилиб, дарёнинг икки қирғоғида жойлашган олтита давлатни – Руминия, Венгрия, Чехословакия, Австрия, Югославия, Болгарияни томоша қилдик. Бу билан қўшни давлатлар ҳаёти ҳақида озми-кўпми тасаввурга эга бўлдик.\nҲамма жойда меҳнаткаш халқ бир хил: оддий кийинган, қимматбаҳо нарсаларга ўч эмас. Айниқса, миллий либосларга алоҳида эътибор беришади. Каштали блузка-юбка, қўлларида оддий матодан тикилган халта-сумка. Кўпчилик биттадан кучукча етаклаган. Улар саноқни бош бармоқдан эмас, аксинча, жимжилоқдан бошлаб санашаркан.\nСафарни Болгарияда тўхтаб, ниҳоясига етказдик. Бир колхоз клубидаги учрашувимиз росмана мажлисга айланиб кетди: «бунча гектар экин экдик», «бунча хосил олдик» каби ҳисоботлардан иборат гаплар бир соатдан ортиқ давом этди. Охири мажлис тугаганидан хурсанд бўлиб, роса чапак чалдик. Бу қарсакларимизни кўрган мажлисбозлар: «Биз совет сайёҳларини қойил қолдирдик», деб ўйлашган бўлса ҳам ажаб эмас.\nОлти соат автобусда чангга ботиб келган жойимиздаги зиёфатни кўринг: кўк олма, кўк узум, вино. Майли, зиёфат ўз йўлига, аммо мен айтмоқчи бўлганим бошқа манзара. Клуб эшиги, деразалари қаттиқ ёпилган. Ташқаридан қараб турган томошабинлар юпун кийинган, бири ғилай, бошқаси майиб, бола-чақасининг уст-боши кир. Аёллар сочларини узун ўриб, учига пахтапилик улашган, оёқларида пайпоқ билан шиппак, бошларида эса рўмол. Эҳтимол, улар ўз элида эзилган мусулмонлардир. Уларнинг бизга мўлтираб қарашларида қандайдир аянч бор.\nСофиядаги энг машҳур тарихий бинолардан бири– «Аё София» ибодатхонаси. Бу бир замонлар турклар қурган япасқи гумбазли масжид. Ҳозир турк сериалларида кўп кўрасиз. Энди унинг гумбазидаги ой билан ўроқни олиб ташлаб, хоч ўрнатганлар. Зиёратга келиб, шам ёқиб, қўрқа-писа чиқиб кетаётганлар мусулмон аёлларга ўхшайди. Мен бу гапларни сиёсатчи кўзи билан эмас, балки оддий аёл кўзи билан кўрганим учун ёзаяпман.\nБизга Тошкентдан чиқишимизда олти давлатнинг пулларидан номигагина беришган. Қаерда тўхтамайлик, ўша ерда ўзининг пули: лея, форинт, крона, шиллинг, динар, лев. Бу пулларни тежаб совға-саломлар оламиз.\nУч ҳафталик саёҳатимиз ниҳоясига етди. Кечаси учган самолёт тонгда Тошкентга – қадрдон шаҳримизга келиб қўнди. Тонгги мусаффо ҳаводан тўйиб-тўйиб нафас олдик. Бола-чақаларни бағримизга босиб, эсон-омонликларига шукроналар айтдик.\n«Мусофир бўлмагунча мусулмон бўлмас», деганлари шу. Ўз қўлимиз билан эккан гуларимиз, ўстирган дарахтларимиз – ҳамма-ҳаммаси бизга таъзим қилаётгандай эди шу куни…\nОдил Ёқубов рафиқасининг хотиралари (2)\nУлуғ ёзувчи Одил Ёқубов умр йўлдоши Марям ая хотираларидан (30-31)\nУлуғ ёзувчи Одил Ёқубов умр йўлдошининг хотиралари (32-33)\nОдил Ёқубов рафиқасининг хотиралари: Танишув ёки магазинчи йигит (1)\nОдил Ёқубов рафиқасининг хотиралари (3)\nОдил Ёқубов рафиқасининг хотиралари (5)\nУлуғ ёзувчи Одил Ёқубов умр йўлдоши Марям ая хотираларидан (11-12)\nУлуғ ёзувчи Одил Ёқубов умр йўлдоши Марям ая хотираларидан (15-18)\nУлуғ ёзувчи Одил Ёқубов умр йўлдоши Марям ая хотираларидан (28-29)